A lianzetmi Kan Bawi A Ra - Chinland Today Media\nDecember 8, 2008 1:07 am·0 comments\nSiar: Joshua 7:16-22\nSikhalsehla Pathian hnenah kan sualnak kan phuan ahcun zumtlak le a dingmi a si ruangah kan sualnak in ngaidam dingih kan mawhnak hmuahhmuah a thiangfaiter ding. – 1 Johan 1:9\nKumkhat Sung Baibal: – Jonah 1-2, – Thufim 24:1-12\nComputer sungih lehnak tampi cu Boss key timi thawn an ra. Hnattuan ding na si nain hnattuan loin na lek a si ahcun na lek laifangah boss a ra dingih boss key na hmet lohli le na tuah rerolaimi kha thup in computer parih a langmi cu a thlengh aw ding.\nThil sual kan tuahmi midang in thei lo dingin thup ding zuam rero hi minung daan a si. Ka sual a si ti’n ka thei aw ko. Asinain ka sual ti awk hnakin sual lo vekin ttuanvo hrial duhnak thinlung hi kan sualnak hnakin a cak sawn ttheu.\nAkhan in sui le ngun a fir ih a thlaam sungah a thup (Joshua 7:20-21). Raal an sung tikah Pathian in Joshua hnenah raal nan sungnak hi raalbuk sungah sualnak nan tuah ruangah a si (c. 11-12) ti’n a sim. Akhan in a sual a phuang nain an innsang in thah an si thotho (c. 25).\nPathian in Akhan ih sual a phuan sannak cu a minung pawl thianhlimnak le a thungai an ttulzia a zirh hngaimi (Suah. 20.27) a si.\nThu na ngai lo a si ahcun tu hi na thup awknak sungin ra suak ding caan a si. Pathian in duhdawtnak thawn a lo ko ih a thianhlimnak, ngaidamnak le nun tundin saalnak a lo pek.\nBawipa na hnen ra dingin i bawm aw,\nKa sualnak ka thup tikah;\nSual phuang ngamnak thazaang i pek aw,\nCuticun ka lung ka thiangfaiter thei ding.\nSual phuannak cu ngaidamnak sangka onnak tawhfung a si.


Kawhnak - Chinland Today Media\nJune 22, 2009 7:46 am·0 comments\nCuti a si ruangah Pathian bawi tokham cu raaltthazet in pan uhsi; Cutawkah zaangfahnak a um. Cutawkah ngilneihnak kan co dingih kan ttul tik caan ah zaangfahnak kan ngah ding a si. –Hebru 4:16\n– Esther 6-8\n– Tirhthlah 6\nVarsailles cu siangphahrang Louis XIV in 1682 kum ah France ih khuapibik ah a rak tuah ih 1789 ah Paris khua ih an tthawn tiangin khuapibik a rak si. Pi 241 sau thlalang hall khanpi thawn siangphahrang inn cu a mawizet. Mileng pawl in siangphahrang an ton duh tikah a tleu dupdomi a ngun siangphahrang tokham an thlen tiang kal nga ah veikhat khuk nuai lukun in upatnak an pek.\nRamdang aiawhtu pawl in an ram hrangah France siangphahrang ih mit-hmai ttha ngah dingin tangdornak thawn cuti’n an tuah ve. Cumi thawn kalh aw in siangphahrang pawl ih Siangphahrang kan Pathian cun a bawi tokham ah zalenzet ih ra dingah in sawm, lukun ttul loin duh tikah feh theih a si.\nCuvek sawmnak cu ziangtluk lungawiza so a si! “Khrih ruangah Judah mi siseh, Gentlile mi siseh kan zate’n Pa Pathian hmai ah Thlarau pakhat thawngin kan ra pan thei” (Efesa 2:18). Cuti a si ruangah zaangfah lainatnak a umnak Pathian bawi tokham cu raaltthazet in pan dingah in forh (Heb 4:16).\nPathian ih sawmnak cu na let zo maw? Van le lei uktu Pathian in ziangtik khalah na dilnak a ngai duh ringring; ttihzah le lungawinak thawn ra pan aw.\nTusun Pathian hnen sim na ttul,\nNa thinharnak hmuahhmuah;\nNa ttong duhmi sim men aw,\nNa thlacamnak a thei ringring.\nPathian tokham fehnak lamzin cu a ong aw ringring.


Mindat-ah ralhrang uico pawl umnak hmun CDF in kap – My News\nMindat-ah ralhrang uico pawl umnak hmun CDF in kap\nadmin June 15, 2022 Leave a Comment on Mindat-ah ralhrang uico pawl umnak hmun CDF in kap\nChin state, Mindat khua sungih uico ralhrang pawl hmun khuarnak hmun cu June ni 14 zing lamah Mindat-CDF pawl cun an kah thu theih a si.\nMindat CDF pawl cu khaw sungih National League for Democracy (NLD) office leh khaw luhnak gate-ih um ralkak pawl cu an kap ih, anmah tanpi dingih ralkap ra mi pawl khal khaw sung Immigration office kiangah an rak kap ih khaw sung hmun thumah kahawknak a suak thu Mindat-CDF hruaitu pakhatin a sim.\nAni cun, “Tusun cu khaw sung hmun thumah inkahna a suak ih. uico ralhrang pawl um nak khaw luhnak gate leh an kulhawknak pakhat NLDF office-ih um pawl cu kan kap ih. Cutiih kan kah laiah, khaw sung luhnak gate lamih ralkap um mi pawl tanpi dingih ralkap dang pawl cu immigration office kiangih sin kan rak bawh ih kan rak kap thei cih a si, tiin a sim.\nRalhrang uico lam cu a tuartu sawn an si ruangah Mindat IB 274 leh Chauhthuh laipii regime pawl lamin laipi vawi 9 vel an kap suak ih, 2 chu Buangte khaw kiang, lo hmunah a tla puak ih, thil a khawih a ti siat leh siat lo cu CDF Mindat lamin an ngaihven rero thu thusuah an tuah a si.\n← Nan CJDC Cu Zei Ngai A Si Lo Khah A Tu Nak In Chin Ram Hriamtlai CDF Hi A Buai Te Lai Hih Rak Thei Uh


Thang Tin Lian Memorial Hall Sak Ding Thu le Lailun ah Chin National Museum Sak Ding Thu - The Chin Times\nThang Tin Lian Memorial Hall Sak Ding Thu le Lailun ah Chin National Museum Sak Ding Thu\nLairawn Tahan ah Chin Pawlpi pawlih hona le tawlrelnak in Thang Tin Lian Memorial Hall (Indoor Stadium) sak a si ding thu theih a si. Hi Stadium saknak ding ah hin budget estimate ting 5,000 hrawng a cem ding tiah thuthang kan thei. Stadium hi duhthusam takih kau zetin sak dingih beisei a si vekin a hmunram khal ekah 2 lai ih kau hmunram a la ding tiah theih a si.\nHi Stadium saknak dingih huaihawt ih tawlreltu hi Chin Pawlpi an si ih 2022 hlan ih ṭhehsuak thei ding khalin an tum thu theih a si. Chin miphun mipum tambiknak Tahan ah atu vekin Indoor Stadium duhthusam zet a um thei ding cu lungawiza ngaingai a si.\nHimi Stadium sak dingin Chin Pawlpi in an tumtah bikmi cu; Puai nikhua, Concert, Chin National Day tivek le Khawmpi tipawl ah Tahan sehvel ah hin duhthusam zetin Hall hman ding a um lo ruangah kan milesa in duhtawkih kan hman thei dingmi duhthusam Hall a si dingin,\nHivek puai nikhua, pumkhawmawk can kan neih tikah hmun khatih pumkhawmawknak hall pi kan neih lo tikah kan milesa in harsatnak kan neih ṭheu ruangah kan harsatnak sukiang dingin. Cun, Central Chin Pawlpi in fund a nei theinak ding hrang ruahsannak thawn, tipawl an si.\nHi Thang Tin Lian Memorial Hall cu hmunram ekah hnih hrawngih kau a si dingih innpi hin ekah khat hrawng a luah dingih ekah khat cu Mawtaw le motorbike pawl parking nak hrangih ruahhman a si. Innpi ih sir veve ah office khal a um cih dingih meeting nak pindan khal umcih ding a si.\nStadium Hall pi sungah hin minung 2,500 ihsin 3,500 karlak tlem dingih kaupi ih sak tum a si. Cun Stadium sungah lehnak a phunphun pawl khal a um cih dingih, Volleyball, pinpong, arhmul thawinak, chinlung leknak tipawl a umcih thluh ding a si.\nCulawng siloin Hall pi sungah hin zun in le thiar awknak khal a um cih ding. Himi Thang Tin Lian Memorial Hall pi Lairawn Tahan ih a um ding cu duhthusam zet a si. Chin National Day, Khawmpi tivek le Ni sunglawi minung tampi tawnkhawm ṭul can ah ṭulbikmi a si.\nChin Pawlpi in himi Stadium saknak ding hrangah Committee an dinih cui Committee cun “Thang Tin Lian Hall” tiih hmin nei dingin an rel. Cutiih Pu Thang Tin Lian hmin hril a si nak cu Kawl le Mirang pawlin uktum ih kan Chinram an rak laktum khalah mahte ukawknak rak duh ih ralṭha zetih rak dodal ngamtu umsun, a uknak ram ah mi-uk dan thiam, ralṭha le mifim, uknak ram kaubik, tuu le fa zohṭhimtlak tampi sersuaktu a si ruangah a si, tiah Chin Pawlpi cun an sim.\nThang Tin Lian Memorial Hall Sak Ding Thu le Lailun ih Chin National Museum Sak Ding Thu Video ih Zoh duh hrang;\nPu Thang Tin Lian cu Falam peng Zahau ram le Hualngo ram rak uktu chief a si ih, khaw 92 rak uktu a si. Anih hi Kawl duhlo ih rak do zettu a si ih, 1947 ih Pinglong sa-chuk khal rak duhlo zettu a si. A Fapa Pu Zahre Lian khal Chin vuanzi tiang a rak ṭuantu a si ih kan Chinmi lakah Myanmar rampi aiawh ih UNO meeting rak kai hmaisabiktu khal a si. Hi Stadium saknak ding hrangah Australia Chin Community khalin nasa takin ṭan an tum thu khal theih a si.\nChinram Lailun Falam ah Chin National Museum sak thok zo thu,\nGlobal Chin Organization (GCO) ih tawlrelnak in Laimipawl kan hminsin awknak bik a simi Lailun ah Chin National Museum cu sak dingin tawlrel a si ih atu ahcun an sak thok rero zo thu theih a si.\nHi Chin National Museum cu ara lai dingmi kum 2020 ih tuah dingmi Run Inn Tlun Kum ah onnak nei thei dingin timtuah reromi a si. Museum saknak dingih budget estimate cu Ting 5,000 a si ih, Innpi hi dot 3 ih sak ding a si. Asinan tuhrih ahcun Dot 1 tiang lawng sak hrih a si dingih cumi Dot 1 saknak le a sung thilripawl leinak hrangah Ting 1000 hrawng cu a cem ding tiih ruah a si.\nGlobal Chin Organization (GCO) cu 2017 Run Inn Tlun Kum ih dinmi a si ih kum nauhakte si hman sehla leitlun kilkip ihsin lungrual zetih umtlangnak pawlkawm a si vekin hna tampi an ṭuan zo ih Falam No. 1 Hight School khal Rangva sii thar an thuh, General Hospital khal zun inn le lihawng pawl le a siatmi pawl remnak ah nasa takih ṭanla tu bik an si.\nHi Chin National Museum cu April 24, 2019 sunah thlacam ih nemhnget a si zo. Museum sungah hin Lai thuam, Lai thilri a phunphun a kimcang theibik dingin ret thluh a si ding tiah theih a si.\nPrevious articleEaster Sunday timi hi ziangtinak si? Zumtu in kan hman ding a si maw?\nNext articleChin Standard Bible Lehdan Thuhla Tawi


Joel Schott Osteen le Keimah - Chinland Today Media\nJoel Schott Osteen le Keimah\nOctober 6, 2012 6:52 am·1 comment\nJoel Schott Osteen thuthangṭha simnak zarhtin deuh thaw in ka rak ngai ngah ve. Youtube ih ngai cu a si ko nan a hnen ih to ve, vekin ka nuam aw ṭheu. A thusimmi pawl cun ka thlaraunun in cawm. Thuthangṭha a sim hlan ah capoh pakhat mak dangdai zetzet a sim ta ṭheu ih mipi an aipuang ngah tiin an Baibal kenmi cio a phar tir hnu ah thukamnak an tuahpi ta ṭheu.\nJoel ka Uarnak Pawl:\nA thuthangṭha sim dingmi timlamnak (well preparation) felfai ngaingai in a tuah ringring ti a lang. Baibah hleng loin, a cem tiang a sim thei ringring. A thusim dingmi thupi ah a lut thei ringring. A thulu le atahṭhim pekmi pawl a kaih aw cetci ringring.\nA thusimnak ah mihriinghrolam hnakin ziangtin kan do neh thei ding, ziangtin kan nei ve thei ding, ziangtin kan co ve thei ding timilam a simfiang thei. A theorylam hnakin tuahcih ding mi thuhla tampi a rel tam sawn.\nṬongkam capo le ngai nuamlo a hrial thiam ih mipi hmaiah emotional tuk loin a thuthangṭha kenmi a sim thei. A thusimmi pawl ngai tikah thlarau beidawng ṭamsawl pawl hrang hrimhrim ah cirhti bangin ruahsannak a thlen thei.\nA thusim lai pakhat in…\nA Thuhla Ṭhenkhat Pawl:\nJoel hi (March 5, 1963) ah Houston, Texas ah a rak piang. Victoria L. Iloff thawn April 4, 1987 ah an nei aw ih fa pahnih Jonathan le Alexandra an nei. A pai rak dinmi kawhhran Lakewood Church ah senior pastor a ṭuan. Joel hi a pai kuthnui ah kum 17 lenglo an khawhran TV tawlreltu a rak si. 1999, October 3 ih a pai a tansan hlan zarh ih a thusim cu a thusim hmaisabiknak tla a si. A pai kehneh thlun in Pathian hnaṭuan ah a caan a hmang. Pathian cun a hnaṭuan a thlawsuah ih tu ahcun leitlun ram 100 lenglo ah an hnaṭuannak a thleng zo.\nJoel hi canganthiam asiih a hmaisabik a cabu nganmi Your Best Life Now: 7 Steps to Living at Your Full Potential, timi a siih 2004 October ah lei theih dingah a tlangzarh thei. A cabu pahnihnak Become a Better You: 7 Keys to Improving Your Life Every Day timi October 2007 ih a suahmi tla kha cu New York Times Best Sellers list ah telh ve a si hngehnge.\nBarbara Walters cun December 2006 ahkhan leitlun minehtheibik 10 a thlansuahmi lakah John McCain thawn an rak tel dah. 2006 thotho ah “Most Influential Christian in America” ABC News pawlin an hrilnak ah a tel lala. Amahbelte zirhnaklam ahcun zirsang ciamco a si lo. Oral Roberts University ah a rak zir nan degree ngahlo in a suahsan ih hleiah amah hi seminary zirnak hrimhrim a rak kai dah lo ti a si.\nDecember 23, 2007, Fox News Sunday an suahmi ah Joel cun a sermon can ah Bible bungcang olsamte ih a hmuh theilo thu an tarlang. Cun, a thuthangṭha sim tikah sualnak thuhla hi a telh dahlo tiah sawisel a hlawh lala fawn. Thuthangṭha simtu tampi lakah same-sex marriage hi Bible kalh asi tiih sim fukfo ngam a si. Cun, 2008 ih Fox News ih thusuhnak an tuah lai ah Mormons biaknak hi Christians ah a pom thei thu tla a sim.\nPASTOR JOEL OSTEEN ih Hlawhtlinnak\nZuin hi thinbang sinsin-nak a si\nLingmaw (Orange) ih thatnak\nMi-tawl pawl hnakin mi-thau pawl dam sau thei\nKa hminpi (Joel)a si.\nA thu simmi hin midang a neh (inspirational) taktak a si.\nA thu simmi hi mipi tampi in kan theisual pang ṭheu. Annih hi ruundamnak lam hnakin, Khristian pitling cia hrangih thu simtu deuh a si. Pathian ih a kawhnak hi thlarau hlo kaihsuah lam hnakin, Khristian pitling dingih cawmtu dingah a si ti sehla a fiangbik ding.Na thuhla na run tar ih nan thiam tuk!!!


Mahlawng In Ni 40 Ah Tikhur Laisuak - Chinland Today Media\nMahlawng In Ni 40 Ah Tikhur Laisuak\nMay 12, 2016 3:33 am·0 comments\nIndia ram tidai harnak ih a ciim cuahco rero laifang ah Bapurao Tajne ih nupi cun an sungkua rawl suannak ding hrang tidai khai ve dingin midang lakah a tlar aw ve. A khai ding caan a thleng. Sinan tikhur neitu pa in, miphun nauta le mifarah, Dalit miphun an sinak ruangah tidai khai a rak siang ve lo. Riah sia zet in inn ah a tlung ih a pasal hnenah a sim.\nA pasal cu a riahse zet ih thuukzetin thu a ruat hnu ah thutluknak khohkhazet a tuah ih a pok suak cih. An khaw zate hrangah tikhur lai dingin a timtuah cihih, Tajne cun a umnak khawte ihsi naibiknak ih dawr ah feh in thiltul pawl a va lei. Nitin an hlawh cop mi ringih nufa cawm a si ruangah sunvu cu tikhur a lai theilo. Curuangah a manawl caan tinte in a laiih nikhat ah a malbik sml 4 sung caan pe in a lai.\nBible sung ih Noah thuanthu bangin, an khaw mipi pawl in an hnihsan rero. A nupi khalin na hlawhtling cuang lo ding tiin a ti. Sinan a tumtahnak cu hlawh tling dingin karkhat te hman dung siip lo in, zingtin tuanten thoin, midang pawl hnakin baang deuh le tam deuh in a tuan bet sinsin.\nPacang tha pa 4-5 laiih an laih theu mi tikhur laih cu ruah men khalah harsatnak tampi a tuar ding ti cu a fiang zet. Tikhur lai dah mi khal a si lo ruangah harsatnak dangdang a tuar.\nAsinan a tumtahnak cu hngetzet in a kai ih ni 40 a hawng liam cun tidai a tong ngah ta riai mai. Hnatuan ka thok hlanah ka tumtah mi Pathian hnenah thla ka cam ih ka tumtahnak cu Pathian in in theihsak ih tu ahcun kan khaw mipi zate hrangah tikhur ka lai suak thei zo tiin an khaw mipi pawl hnenah lungawi thu a sim.\nIndia hin tuikum ah tidai ro carnak nasa ngaiten an tuar ih an khawpi New Delhi rori khalah tidai in ding harsa zet in an um. Hi tidai harsatnak ihsin tumtahnak hnget zet neiih zuamtu hi Washim district ti mi khawte pakhat ih rak um ve mi a si.\nTu ih a laihsuak ngah zo mi tikhur hi feet 15 ih thuk a siih feet 5 thuuk in laih bet a tum. A kauh lam hi feet 6 ih kau in a lai thok nan feet 8 ih kauhter a tum. An khua kiangkap pawl ih tikhur a kang rero lai ah a laihsuah mi tikhur cu a kang ve lo.#


PDF Lemcang Ralkap Pawlin Minung 12 An Kai – Meifar\nSagaing Division, Tangse Township, Leikchan khua ah ralkap pawl an va lut ciamco ih khuasung mipi pawl an kap. August 28 sun ah ralkap pawl cu an khuasung ah umhmun an va khuar ih mipi cu ramlak ah an tlan, an relh.\nLeikchan khua ah innsang 300 hrawng an um ih mipum cun a thawngtel an si, ralkap pawl an ṭih tuk ruangah hmun dangdang an tlan thluh ih an pehtlaihaw thei nawn lo. August 31 sun ah khuasung minung 12 cu khuasung ah thilri la dingin an va feh ih ralkap uniform hruh lo, PDF lemcang ralkap pawlin an rak kai.\nHmin tarlang duh lo khuasung mi pakhat in “Leikchan khua ah minung 12 an kai timi cu thudik a si. U Myo Win cu a hngawng ah hridai in an tawn ih an dir vivo. U Myo Win cu Lai meithal neitu a si, kan khua mipi pawl cu ramtawi mi an si ruangah nan theih vekin Lai meithal cu an nei cio” a ti.\nAn kaihmi U Myo Win cu a hngawng ah hridai in an tawnbet ih an dir vivo, midang 11 cu an kut ah an tawn ih an hruai lai cu mi ṭhenkhat in an rak hmu thup. An kaihmi 12 pawl cu U Myo Win, Ko Kyaw Tun, Ko Than Lin, Ko Pyan Pyo Awng, Ko Niang Lin, Ko Naing Win, Ko Win Aye, Ko Cho Win, Ko Nay Oo Htike Oo, Ko Win Zaw, Ko Cho Lin le Ko Kyaw Lin pawl an si.\nRalkap in khuasung minung 12 an kaih hnuah an kap that mi khal an um. Tualsung mi in “Ṭhenkhat innsang pawl cu an pehtlaihaw thei nawn lo, hmun dangdang ah an tlan thluh. Minung 7 ih thuhla kan thei nawn lo, pakhat cu thicia in kan sar ih a lu ah meithal kahnak hliamhma aum” a ti.\nTu’khalah ralkap pawl cu an khuasung ah umhmun an khuar lai ih khuasung mipi pawl ih vok le ar an thatsak ih an ei hnuah an innsung thilri pawl an siatsuah. Khausung mipi pawl cu ramlak ah an um ih ziangtik ah in ra kap ding tin an thinphang tuk thu theih a si.


Ziangtluk Khualtlawnnak! - Chinland Today Media\nNovember 25, 2009 9:26 am·0 comments\n1 Thesalon 1\nZiangahtile Bawipa ih thu cu nanmah hnen ihsin Masidonia le Akhaia peng khua zakip ah a thlen lawng si loin Pathian nan zumnak thu cu khuaza ramkip ah a thang a si. Kanmah ih sim rero hman a ttul lo. – 1 Thesalon 1:8\n– Ezkiel 24-26\n– 1Peter 2\nFrancis Asbury cu rang to in kum 50 zikte sungah peng 6,000 lai khual a tlawng. A dam lo nain taimak in baang loin a tlawng rero. Reipi khual a tlawnnak hrangah ol tein a siat lo dingmi zukneng sa caar a keng ttheu. America ram Methodist kawhhran tthansonak hrangah khualtlawng in Khrih thuthangttha simzirhtu a si. Khuate pawl ah kawhran thar din in Jesuh hrangah hmual neizet in hna a ttuannak cu ciingman ringring a si.\nHnattuan a cawlh tikah a zirh ngah zomi khualtlawng thu zirhtu 700 hnak in an tam sawn. Asbury a thlen kum 1771 ah America ram ah Methodist mipum 600 lawng an um. A thlen hnu kum 45 a rei tikah 2,00,000 an kim.\nAsbury le Paul ih kawhhran din daan an bangrep. A dinmi Thessalonica ih kawhhran ah Paul in, “Bawipa ih thu cu nanmah hnen ihsin Masidonia le Akhaia peng khua zakip ah a thlen lawng si loin Pathian nan zumnak thu cu khuaza ramkip ah a thleng a si” (1Thes.1:8; Tirh. 17:1-10) tiah a ti.\nKhualtlawng ih thuzirh hi a hramthok in a um zo. Rualpi, sungkhat, le innhnen pawl hi kan ramthar an si. Tusun ah mi pakhatkhat thuthangttha theih ttultu a um ti na ruat dah maw?\nBawipa, thlarau hlo duhdawtnak thinlung i pe aw,\nKa sungin cuih thlarau cu duhdaw aw;\nKeimah lam ih ttuan ttulmi ttuan ve ning,\nNa hrangah cuih thlarau ngah dingin.\nKhrih duhtu pawl cun a hlomi pawl tlun ah duhdawtnak an nei.\nFamkimnak hrangih Thlacamnak\nCiamciam Ih Hrilmi Ttongfang


Na Tlangval Na Duhdawt Tuk Asikhallen Langter Tuk Hlah – Meifar\nNa Tlangval Na Duhdawt Tuk Asikhallen Langter Tuk Hlah\nNa tlangval hi na duhdawt tuk asikhallen langter tuk aw hlah, na thinlung sung lawngah ret ṭha aw. A mawi tawkfang lawng in langter aw, na duhdawtnak na langter tuk asilen a lo namnuai mai ding.\nZiangvekin thutiam kamawknak a lo pe asikhallen 100% in zumaw hlah, leitlun ih ṭongkam ṭhabik/mawibik hmangin a lo lem asikhallen na taksa kha a hrangah hlanaw hrimhrim hlah. Hmailam caan cu zohman in an relcia thei lo ih nan ṭhenaw sal thei ringring ti kha thei camcin aw.\nMipa pakhat lawngah thinnat ciamco ding a si lo mipa dang tampi an um ti kha thei ringring aw. A lo tlansantu mipa hrangah na mitthli forter hlah, a lo duhdawt ngaingai asilen na hnenah ara kirsal mai ding. Ara kirsal lo asikhallen khuanui samhrisih nan si lo tin ruat thiam awla na thinlung sangka cu valdang hrangah lamzin sialsak aw.\nMidang aiin nangmah le nangmah kha duhdawtaw hmaisa bik aw, cun mah le mah rinsanaw thei dingin hnaṭuan zuam aw, thiamthil pakhat khat nei dingin zuam aw. A netabik ahcun mipa hi zum awl tuk aw hlah, na duhdawt tuk asikhallen na thinlung mit cu cawter hlah. (#Lungthin a kekkuai zo mi lengnu)


2017-2018 LEITLUN MIMAWIBIK 10 – Ethuthang\n2017-2018 LEITLUN MIMAWIBIK 10\nJanuary 30, 2018 January 30, 2018 Iris Hnem Celeb, Celebrities, most beautiful, World, World\nLeitlun mimawibik zo a si ti thusutnak aum tikah mitamsawn cun mimawibik ti a um theilo. Kan mit a bangawlo ih mawi kan ti zawng a dang thluh tihi an letnak tlangpi asi ih, a dik ve zet. Mawi kan timi bangaw sehla leitlun kan buai thluh ding.\nMimawibik tiih thlangmi tamsawn hicu leitlun mihminthang pawl sungin hril hi asi tlangpi ih 2017-2018 online ih mimawibik an thlan mi 10 cu hi pawl hi an si.\n10. Taylor Swift – USA (28)\nMihminthang dang vek asilo. A lenglam a mawi lawng siloin a thinlung a ṭha ih a nun a nem. Duhdawt ngaisangtu neitambik celeb list ih tel asi ih hlanman khungbik hlasakthiam khal a si.\n9. Selena Gomez – USA (25)\nMirang pawl ih an suankhai zetmi American star asi ih “most beautiful women in the world” le “most beautiful girls in the world” list ih telve asi. Instagram followers 132 million a nei ih mihminthang followers tambik nei list ah a telve.\n8. Liza Soberano – Philippines (20)\nFilipino-American kahpia model, lemcang asi ih kan dung kum mimawibik list pahnihnak ngah tu asi. Philippines ram mimawibik antimi lak ah a telve ih Maybelline ceiawnak, thehlaarnak ah an hman mi model khal a si.\n7. Emma Watson – UK (27)\nBritish lemcang, model asi ih a kum 11 lai ih an zuk mi“Harry Potter series” film ihsin a hmin a thang thok. Nuncanmawi nei mino pawl ih ngaisang zetmi asi ih France ram ih suak asi.\n6. Priyanka Chopra – India (34)\nMi harsa zet an si nan a zuamnak le a mawinak ih hminthang asi ih Miss world ngah dahtu khal asi. India lemcang khawlvel ih mankhungbik asi hlei ah India mihminthang lak ih Facebook le Twitter followers neitambiktu khal asi.\n5. Im Jin-ah – South Korea (26)\nA stage hmin Nana ti`n theihlaarmmi Korean singer, actress a si ih Korea ram mimawibik list ah a telve.\nNana Im Jin Ah\n4. Alexandra Daddario – USA (31)\nHngilhtheilo ding khawp ih mitmu paawl mawi nei asi ih Italian, Irish, Hungarian, German, English ciithlah asi. Leitlun hminthang mitmu mawi nei list ih telve asi.\n3. Fahriye Evcen – Turkey (31)\nTurkish le German kahpia asi ih Turkish, German, English, Spanish ṭong pawl a thiam.A mit a mawi hlei ah khaberuh mawi zet neitu khal asi.\n2. Taylor Hill – USA (21)\nFashion khawvel ih hminthang asi ih Victoria Secret Angel ah a telve. Fashion khawvel ih paisal laklut tam list tel in 9.7 million Instagram followers a nei.\n1. Beyoncé – USA (35)\nRuang mawi, Ceiaw mawi, hlasak le lam thiam ih hminthang asi ih rapper Jay Z ih duhtak khal asi.\n← KAWLRAM KHALIN SUPER BLUE BLOOD MOON KAN HMUTHEI VE DING\nUFC SUPER STAR RONDA ROUSEY IN WWE AH FULL-TIME IN KA TEL THLANG DING TI →\nCHENNAI SIZUNG PAKHAT CUN A LAK IN NUANU HNAWI REM SAK A TUM\nFebruary 25, 2018 Iris Hnem Comments Off on CHENNAI SIZUNG PAKHAT CUN A LAK IN NUANU HNAWI REM SAK A TUM\nLEMCANGTHIAM MARK SALLING RUAK TIKAP AH AN SAR\nJanuary 31, 2018 Iris Hnem Comments Off on LEMCANGTHIAM MARK SALLING RUAK TIKAP AH AN SAR\nUSA IMMIGRATION CUNGCANG INTERVEIW DING CA A DONG PAWL, THINPHANDING A UM LO LAWLAW\nFebruary 22, 2018 Author Comments Off on USA IMMIGRATION CUNGCANG INTERVEIW DING CA A DONG PAWL, THINPHANDING A UM LO LAWLAW


Zawhte In Mithi Ruak An Ei – Meifar\nZawhte In Mithi Ruak An Ei\nRussia, Bataysk khua ih um pitar cu a innsung ah a tlu ih a thi cih, amah lawng ih um a si ih a thih thuhla cu zohman in an thei lo. Zawhte tum zetzet 20 a vulh, vengsung mipi in a zawhte pawl cu an fel zet an tiih ‘Gentle Giants’ tin an ko.\nZarhhnih hnu lawngah a ruak cu an hmu, a taksa hrek cu a zawhte pawlin an rak ei. Hnaṭuantu pakhat in a phone rero nan phone a kaih thei lo ruangah zarhhnih hnuah palik pawl hnenah a sim thei, palik pawlin a innsung an va zohdik ih zawhte 20 in a tak an rak ei rero lai cu an hmu.\nA rim khal a sia tuk zo. Ramsa Humhimtu pawlin zawhte cu an la ih an kilkhawi. Zawhte damcak deuh pawl cu £30 in an zuarsuak, zawhte leitu hnenah mithi ruak an ei thuhla hi an sim le sim lo cu theih a si lo. Ṭhenkhat zawhte cu an harhdamnak a ṭha lo ruangah an tuamhlawm rero lai.\nṬuanvo neitu in, “Zawhte pawl hi zarhhnih sung anmahten an um. Rawl aum lo ih tidai in ding khal aum lo. Ziang an ei ding? An hmuhhmuh mi an ei ko ding. Theihthiam an um zet” a ti. Nikum Covid-19 thlisia a hrang lai khalah Colombia ram ih um pitar kum 79 mi Clara cu a inn sungah a thi.\nA thih thuhla hi an thei lohli lo, a zawhte 7 in a taksa tlunlam an rak ei thluh hnu lawngah an va hmu. Venghnen pawlin thilrim sia zet an thei ih an inn kiangkap ah thothe an tamtuk ruangah palik pawl an ko ih mithi ruak cu an hmu. Tualsung palik bawi in, “Ka hnaṭuan sungih ka thilhmuh mi lakah a rapthlak bik” a ti.\nMalaysia Pacang Cu Arcang Sualawkter Dingin Thailand Ram Ah Ava Lut Thup Ih Ramri Kiltu Pawlin An Kap\nRalhrang Pawl Ruangah Raltlan Nufa An Thi


Phyu Phyu Kyaw Thein In Paing Takhon A Seherh – Meifar\nKum 24 mi Paing Takhon cu Myanmar milar hminthang a si ih ralkap cozah a dodal ruangah an kai. Insein thawnginn sungah an khum ih a damlo phahphah ṭheu ti khal theih a si.\nThawnginn sungah Covid-19 nathrih a darh ciamco ruangah mipi in thawngtla pawl cu an seherh tuk. July 23 zinglam ah Insein thawngtla pawl cu thih le thih tin thawnginn sungah duhphorhnak an nei ih an au ciamco.\nCumi hnuah ralkap tam zet an va lut ih thawngtla ṭhenkhat cu an vuak that ti thuthang aum. Cuvek dinhmun a si ruangah Myanmar hlasakthiam hminthang Phyu Phyu Kyaw Thein in Paing Takhon a seherh thu cu online parah a tarlang.\nPhyu Phyu Kyaw Thein in “Himi zuk kan zukawk lai ahcun kan unau in, nikhat khat ah kei cu sahimnak hawlin ka tlan rero ding ti kan rak ruat lo. Anih khal nikhat khat ahcun diklo zetin thawng a tla ding ti ka rak ruat ban lo.\nIce-cream le sandwich kan eitlang ih shooting kan tuah ih kan nuamaw zet, January thla cem zikah a si. Tuisun ih Insein thawnginn thuhla cu a ṭhalo tuk, ka naupa te damcak in tuahmawh tong lo hram seh tin thlaza camsak lo bak ti thei dang ka nei si lo” tin a Instagram cahmai ah a tarlang.\nMindat Pasalṭha Pawlin Ralkap Sakhan An La Ih Nunnak Can Khal An Um


Sri Lanka Ah Ban Ki Moon - Chinland Today Media\nMay 24, 2009 8:35 am·0 comments\nUN Secretary General Ban Ki Moon cu Sri Lanka tlawngin mizan ah an khawpi Colombo a thlengih. Sri Lanka ram buai hnu ih Leitlun hruaitu langsar tlawng hmaisa bik tu a si.\nBan Ki Moon cun a thlen veten Sri Lanka Cozah in a ram buainak ruangih mihar sa raltlan pawlih um khawmnak hmun zo hman feh a singlo cu tha a tilo thu a sim ih. bawmnak petu ding pawlcu miharsa raltlan pawlih umnak hmun ih feh siannak pe dingin Sri Lanka Cozah cu a ngen.\nBan Ki Moon cun Minung covo leh zalen nak zah thiam awksak cu thil pawimawh bik a siih, miphun zawng leh biaknak sakhua nakzawngih thleidan awknak umlo hram dingih a duh thu khal a simih hi pawl hi Sri Lanka Cozah khalin ngai pawimawh dingih a duh thu a simbet.\nBBC in a sim nakah hi buainak,ruangih harsat tuartu pawlhi zamrang ih tireh a silo ah cun Tamil miphun pawlih a hlan hnakih buainak tumsawn an suahter sal a phan umzet a si a ti.Relzo vekin tuitum Sri Lanka ram buainak ah hin minung 2,75,000 lenglo cun harsat mahbang tuarin umnak hmun neilo in an um laiih Sri Lanka Cozah cun bawmnak petu ding ramdang mipawl cu hi miharsa pawl hnen ih fehter a sing hrihlo.


SAC ralhraang in Tlangparmi humreek nakih a hman bikmi Tawhfung - Falam Online Media\nSAC ralhraang in Tlangparmi humreek nakih a hman bikmi Tawhfung\nMay 20, 2021 May 20, 2021 Ni Hnem Sung\t0 Comments\nSingapore ih PetroChina International Singapore Pte Ltd company in SAC ralhraang hnen ah April thla lam ah Vanzam sii (Jet fuel) a zorh thu zirzoinak neitu Reuters in a tarlang.\nCumicu SAC ralkap an lal hnu, Myanmar ram ah ramdang ta vanzam sii phurlut hmaisabik ṭum a si ih April thlalai lam ah journalist Mratt Kyaw Thu khalin a rak pholang dah.\nPetroChina cu China National Petroleum Corporation ta a siih, SAC ralhraang hnen ih zorhmi Vanzam sii hmangin Daan pahbal in tlangpar hriamhrei keng ralkapbu kahnak ah an hmang ding ti thei cingin hitiih an zorh thotho cu boruak thlirtu hrang ah thuruat ding tamzet a suak ter phah thluh. (Midat khua tlun ih zammi helicopter le Fighter khalin himi Vanzam sii an hmang lo ding ti sim a theih lo)\nAsancu, SAC ralhraang in Myanmar kumpi cozah thuneihnak an la lai ah China cozah in dunglam in a bawm thup ti`n thu a um ih, an mah China cozah inle zianghman kan theihpi lo an ti tikah thuruatding tamzet a suak termi a si.\nMipi theih dingih pholang lomi ramsung thil lutsuak cazin ah “PetroChina International in Jet vanzam sii 13,300 tonnes le datsi 4,000 tonnes cu MT Yu Dong Lawngpi hmangin April 15 ah Thilawa Port (သီလဝါ ဆိပ်ကမ်း) ah a phurlut tiih ngankhummi a um” tiah Reuters in a tarlang.\nUS le British telin nitlaknaklam ram tamzet cun SAC ralhraang cetcangdan soisel in pursum lam khal an phit sak. Nan, Tlangpar hriamhreikeng ralkapbu le mipi umnak bomb thlaktu Vanzam/helicopter pawl ih hmanmi Petroleum products (ရေနံထွက် ပစ္စည်း) cu an phit tello.\nASEAN khalin Myanmar ah remdaihnak um thei dingin hmaton thureltlangnak an nei nan SAC ralhraang hrangih thupibik pursum lam phit ding thu an rel tello.\nEXCLUSIVE PetroChina ships jet fuel to junta-ruled Myanmar, data shows https://t.co/ia6vpNSQzl pic.twitter.com/zDHWCqQdKj\nVanzam sii (Jet Fuel) thupit zia\nSAC ralhraang hrangah hmunhla pehtlaih awknak hrangih thil thupibik pakhat cu Vanzam sii hi a si.\nMyanmar ram ah hin Vanzam sii lakluttu company pakhat lawng a um. Cumicu Puma Energy a si ih, SAC ralhraang in rampi ukhruai thuneihnak an la hnu February 10 ah Puma Energy cun a hnaṭuan cawlh a tum lawk thu a phuang.\nCuveten, SAC ralhraang cun Puma Energy fingkhawimi Vanzam sii khawlnak Thilawa Port (သီလဝါ ဆိပ်ကမ်း) cu February 12 ah an la cih. Hitiih an cangvaih lohlimi hin an hrangah Vanzam Sii a thupit zia a langter sinsin a si.\nTlangpar hriamkeng kaihfung ih an hman bikmi khal Vanzam sii hi a si. Vanzam thawn bomb va thlak hai lo seh la SAC ralhraang hrangah nehnak co a har tiah rampi boruak thlirtu miṭhenkhat in an rel.\nMindat doawknak kan zoh tik khalah SAC ralhraang in khuapi a la suak theinak cu Vanzam sii ruangah a si tisehla a sual tuk lo ding.\nCDF Mindat ih ṭuanvonei mipakhat khalin Lei lam ih ra mi ralkap cu kan kham thei. Nan, helicopter leh vanzam thawn in ra heel cu kan Lung a vavai thluh. Cuhleiah tlun lam in inkap. Hmun hla in phukpi hmangin inkap nan cumi ruangah kam zaam lo. Nan, Vanzaam thawn in heel, Lamlakin an mawṭaw longin ralkap kan that tikah tlunlam in ralkap tamzet an phurlut. Cuti`n tuah lo hai sehla cu Mindat khuapi hi an la thei ding zum a um lo a ti.\n← Tipi ih hnawm hlonmi cu Cyclone tauktae in Mumbai khuasung ah deng lut sal\nNunnak liam tiang Chinram humngamtu Salai Cung Nawl Piang upat an pe →\nDoawk lai ah Ralhraang SAC ralkap pawl thinphang in an tlan ciamco


Na theih tengteng ṭul mi Voksa Ṭhatnak Le Siatnak | Falam Online Media\nVoksa cu Sasen (Redmeat) hmuahhmuah lakah mi pawl ih ei tambik mi sa a si. Asinain sakhaw biaknak thenkhat – Isam, Judaism le Christian lakih pawl ṭhenkhat hrangah cun ei thiang lomi Sa a si. Himi ruangah Muslim ram thenkhat ah Voksa ei cu acozah daan in a kalh a si. Voksa hi minung hrang sii ṭha paitu a si ruangah “healthy meat” tiin a rel theih men ding nan, a lehlam ah cun ṭhatlonak tampi a nei ve ruangah el-awk (debate) tlak zet mi thil a si.\nLeitlun hmuntin ih Sibawi(Doctor) zate in Voksa ei hi minung harhdamnak hrangih tihnungza a si ti an pompi thluh ko nan, Voksa a thatnak lam hmutu khal tampi an um ve thotho. Voksa ih ṭhatnak le thatlonak pawl, minung harhdamnak hrangah ziangvek a si timi, a tlangpi lakkhawm mi kan zoh tlang pei.\nHarhdamnak Hrangah Voksa\nVoksa ah hin Protein, vitamin le mineral timi pawl tam zet hmuh a si – Thiamin, zinc, vitamin B12, vitamin B6, niacin, phosphorus le iron pawl kan ngah thei. Sa dang vek thotho in Amino Acid timi minung taksa thangtertu le ticaktu khal a pai tel. A thau khal hi Sa thau dang hnakin a tha sawn ti a si.\nHimi vitamin pawl kan ṭulnak cu – Thisen a tuah, ruh le haa, ti-hrawl a ti cak ruangah taksa ruangrem pawl hrangah a ṭha. Vun, mit, tha-hri le thluak cahnak hrang, natnak dokhamtu taksa ralkap pawl cahnak a pek.\nHarhdamnak Siatsuahtu Voksa\nVok pawl hi thil fihnung bawrhhlawh tinkim ngainatu an si. Taksa sung ihsin a suak sal mi Zun(urine), Ek, luak le ramsa thi-ruang sa, thillung(maggots), thlai hnah/rah toih mi pawl lawng siloin Vok dang pawl ih hma besia pawl khal an ei/liak a si.\nCaw-sa le sakhi-sa pawl hnakin a let 30 in Voksa ah tur a um. Thil fihnung pawl an ei mi cu an taksa sung ihsin a suaksal nawn lo ih an taksa peng dangdang ah le an thau pawl ah cui tur pawl cu an khawl a si. Ziangahtile Vok cu ramsa dang vekin thlanhri suak tivek an nei ve lo. Thlan (sweat or perspire) a suak tikah kan taksa ih tur pawl hi a hlon theu a si.\nCuruangah Vok pawl hi an taksa sungah tur a tam tuk ih, Tur (poison) pek ih thah an har zet. Loo neitu thenkhat pawl in an vok pawl cu rattlesnake(Rul cikhat) tla an pek theu. Rul cun a cuk khalah an ziang a poilo ih rul cu an ei mai theu. Caw pawl cu an ei mi hrampi an pum ah nazi 24 sungah an rialcip ih curuangah tur ṭhalo pawl khal a tifai aw cih thei, asinan Vok cun nazi 4 sungah an rialcip thei ih curuangah tur tha lo pawl kha ṭhial man lo in an taksa ah a bet cih theu.\nCaw-sa le sakhi-sa pawl cu minung pumpi in nazi 8/9 sungah a rialcip thei ih, thin(liver) in nuam tete in a tur pawl kha a rak thlifim (filter) sal thei ṭheu. Asinan, Voksa cu minung pumpi in nazi 4 sungah a rialcip lohli tikah thin in a filter man lo ih, tur pawl cu taksa peng dangdang ah an lut darh thei theu a si.\nVoksa cu sa dang hnakin lung/zang a um awl zet. Cuihleiah Voksa cun lung/zang tampi – khukrulpi(tapeworm), khukrul(worm),taw-ailung-ṭek khukrul/zang(trichinae) pawl an pai a si. Ziangtlukin meisa thawn suang khalah himi khukrul pawl le an Tii(eggs) pawl that ṭheh theih an si lo.\nVoksa ih um mi Trichenae worm pawl hi fate ngaingai an si ih, minung taksa ih an luh tikah awlsam te in ril, thahri, zangruh ah-maw thluak khalah an lut thei. Cumi cun Trichinosis natnak a suahpi. Himi natnak lansuah dan cu pum naa, sungdok, luaksuak, luakluak, khawsik taksatnak, tha naa, hmai thling le taksa sen/bol. Cuihleiah lung tur dik lo le cuap natnak khal a suak thei.\nA caan ahcun a lansuah dan a dang ruangah an thei sual theu ih, Typhoid Ruhseh nat/tha naa, pum/taksa sung thli um (gastritis), Thluak ih khawsik lut kan ti theu mi natnak(meningitis), hnit lam natnak tivek thawn an theih rawi theu. Voksa ei tam hrangah Cancer ngah khal a awl ti a si. Voksa ihsin tapeworm kan ngah mi hi ril sungah 2-3 metre, 5.6-10 feet tiang sau in a thang thei ti a si. Himi hin nuamnai tein Cysticercosis timi natnak a thlen thei ih, a besiat bikah kaih/tluk (epilepsy) in a langsuak theu. Kumtin in leitlun minung million 50 cun Voksa ihsin hivek nat hi an ngah ti a si.\nVoksa hi leitlun huap in sa pawl lakih lar bik a si. Protein, vitamin tam zet le mineral tampi a nei ih, hi pawl hi minung taksa thanlennak, ti-rawl tha cahnak, taksa harhdamnak hrangah a tul zet mi an si. A ṭhatlonak lam cu, Voksa, a hring ih ei (raw), suan hmin lo mi(undercooked) ei tikah khukrul citin le natnak tur pawl kan ngah thei. Hmin tuk ih suam mi (overcooked) ei tik khalah Carcinogetic timi thilhlawm tete a um thei ih ruangah Cancer nat a thlen thei. Pham zet siloin a tawkfang ih suan mi Voksa ei tikah harhdamnak hrangih tha zet mi sa a si.\nVoksa Ei Pawl Hrang Theih Ṭul Mi\nVoksa cu reipi suang tengteng ding. (A tur pawl a hlo theh lo hmanah a ti zia um ding). Voksa hring tham theh tikah kut faiten kholh tengteng ding. Voksa hring cu thlai hring ei mi thawn ret tlang lo ding. Voksa lei tikah fimkhur a tul. Vok farm ihsin lak mi pawl hi a tlangpi in than sii pek an si ih, ni tleu le thlitha an ngah lo ih hleiah vok pawl hin an mai zun le luak khal an ei thotho. Hivek ruangah a tlangpi in Pneumonia an nei. Curuangah Thlaihnah hring thawn thaten cawm mi an si lo ahcun a tihnung um sinsin a si.\nChristian lakah, Ethiopian Orthodox, Hebrew Roots, Messianic Jews, Rastafarian, Seventh-Day Advantist, United Church of God – hi pawl kohhran ah Voksa ei hi khap a si. An ṭansan Bible catlang pawl cu (Leviticus 11, Deuteronomy 14, Isaiah 56 le 66) pawl an si. Siibawi thiam pawl ih hmuh dan ahcun Voksa hin minung taksa ih lut thei mi natnak ci 30 lai an nei ruangah minung harhdamnak hrangah tur tha lo zet a si ti a si. Curuangah kan Pathian khalin ei dingih thianghlim lo mi Sa a si a ti lawng siloin a thi-ruang khal tham lo dingin a mi pawl a rak sim a si. (Leviticus 11:7,8)\n← Typhoon Goni in Philippines ram a nuai, Thlisia Atsani in Nuai Bet tum in a Nawp Aw\nDr. Run Bik in Falam Bazaar thar sak dingin Khawtlang mipi hnen ah thu bur nak a nei →


2021 Dothlennak ih Dalan (ဒလန်) tambiknak ramkhel Party an phuangsuak - Falam Online Media\n2021 Dothlennak ih Dalan (ဒလန်) tambiknak ramkhel Party an phuangsuak\nMay 10, 2021 May 10, 2021 Ni Hnem Sung\t0 Comments\n2021 Dothlennak hlawhsam dingah SAC ralkap ih ṭulpoimawhbik pakhat cu mipi sung thu thei suak thei dingin thlingthla saktu nei ṭha hi a si.\nCumicu rampi buai hlan ihsin an Lam tluang thei dingih an rak hmang ṭangkai zet zo mi khal a si.\nCuvek, SAC ralkap hmanfung pawl cu Dalan “ဒလန်” tiah an ko ih, Yangon ih palik tlan` pakhat sim vek a si le tuṭum Dothlennak ih Myanmar rampumhuap Dalan ṭuan tambik cu palik le ralkap pawl ih dinsuahmi USDP party (ပြည်ထောင်စုကြံ့ခိုင်ရေးနှင့် ဖွံ့ဖြိုးရေးပါတီ) sungtel an si ti a si.\n“Mipangai khal Dalan an si thei ko. Nan, USDP cu an mai` party a si tikah a mal maw tam ti si men. Pehtlaihawknak an nei cia tikah pehzomaw danding a olsam” tiah Mg Ba (hminthleng) in Myanmar Now hnen ah a sim. Amah hi ralkap ukhruainak duhlo ruangah CDM luttu a siih kum 3 lenglo palik ṭuanzotu a si.\nSAC ralkap hmanfung tamsawn cu ramkhel, pursum lam ah an mah thawn pehtlaihawknak neitu le NLD party dodaltu pawl an si tiah tuṭum rampi boruak thlirtu le cozah hna rak ṭuan dahtu, an lungput theiciangtu pawl in an sim.\nAn mah Dalan pawl ruangah Dothlen cangvaih nakih teltu, CDM ih teltu, ramsung hminthang ralkap dodaltu le ramkhel tamzet in kaihkhih an tuar phah thluh tikhalin an sim.\nDalan an tam\nMin Aung Hlaing hohami ralkap in rampi ukhruai thuneihnak an la hnu in rampumhuap Khuabawi le Veng lal tamzet cu hnaṭuan an bangter. Miṭhen sile an mah ten an cawl.\nCupawl aiawh ah duhtawk ih merhkawi theihmi an milai pawl an thunlut ih ralkap ukhruainak dodaltu kaihkhihnak le mipi cangvaih danding thuthup lak nakah an hmang.\nMihring tipithuanthum titiangih koh phu Yangon lamzawhtu mipi ṭhenṭhek in lamzawhtu umlo ding ko an tuah theinak khal hi Dalan pawl ruangah le Dalan an tam sinsin ti a langter tiah Yangon ih CDM teltu palik pakhat in a sim.\nAmahcun “thuthup theilo hai sehla Yangon mipi an humreek theilo ding. Thuthup theilo hai sehla cu zianghman an tuah thei zik lo” a ti.\nSAC ralkap pawl cu an neel lonak hmunram khal, an fehtlang zutzo theiih, inn dot sang zetzet khalah fehtlang hluahhlo in an kai duhmi umnak cekci an thei. Cumicu Dalan hnen ihsin thuthup an thei ruangah ngil zetin an cangvai theimi a si tiah boruak thlirtu pawl in an sim.\nYangon lawng silon, Mandalay lam khalah cuvek thotho. Kan dung bai ih mino ṭhenkhat an kai thu ah thuhla theiciangtu mipakhat cun an sungkhat naivai Dalan pakhat in a zuarthlai hai mi a si a ti.\nAmahcun “Vengsungmi mipahnih a zuar zo. A hlan ih a pasal cu ပြည်ခိုင်ဖြိုး party a si. Zaan ih bungbeel tal pawl khal a zuk thup ṭheu. Amah cu a thi zo sapbei” a ti.\nYangon, CDM ih teltu TlangLeng zung ih hnaṭuan pawl fingkhawitu mipakhat khalin Myanmar Now hnen ah “Dalan pawl ruangah voihnih rori inn ka ṭhawn zo. Thuthup puuttertu cu Veng uktu zung lam in an si. Abikin USDP pawl an si ih Dalan ṭuan an tam zet” a ti.\nAmahcun “Dalan pawl ih ruahban lomi pakhat cu mipi pakhat dinhmun in SAC ralkap kut kan tuar leh thei timi an ruat ban lo mi hi a si. SAC ralkap batbikmi cu mipi hi kan si. Anmahlak lala khalah za ah za an rinaw ngamlo ih mipi an hmuh dan, mipi par ih lungput an nei danding phei cu rel hran khal a ṭul lo. Cuvek a si tikah SAC ralkap lakih siatnak a thlen cun Dalan ih an hmanmi pawl khal an luat cuang zik lo. Nu le pa, sungkhat, unau le an fa le tiangin an tuar leh thei. Duh tikah an ko thei ih kutthlak soisat an tuar thei hleiah thihhlohnak tiang an tong thei a si” a ti.\nDalan pawl ih hlawknak?\nRampi a buai hnu SAC ralkap lam ṭangin an ṭhatnak aupitu le ralkap ukhruinak cohlang in lamzawh cangvaihnak ih telṭheu pawl cu mipi lam in ငါးထောင်စား (Thawngngaman) tikah an ko. SAC ralkap in mipi soisanak ih an hmanmi misual pawl khal ငါးထောင်စား (Thawngngaman) tiah an ko.\nRampi buaipek ih Thawngngaman an hmanmi pawl cu netahnu khalah Dalan ah an hmang tam tiah boruak thlirtu pawl in an sim.\nAhlan ahcun cuvek Dalan hnen ih ngahmi thuthang cu ralkap pawl in za ah za an ring ngam lo. Nan, rampi a buai hnu cun mipi thuthup laknak ih an hman bikmi ah an hung cang leh.\nDalan pawl cu Dothlennak ih mipi hrang ṭihnungbik ralpi pakhat an si ruangah rampumhuap hmun ṭhenkhat ahcun an kai ngah a si le mipi lam in Lukawng sak, mithmul ziatfai sak, an hmai ah Tattoo cuk sak le veng ihsin dawisuak tivekin a phunphun in an hrem.\nMiṭhen ansile Inn le Lo urkang sak in that tiang an tuar. Cuvekih hrem an tuar nak san cu 2021 Dothlennak ih mipi hrang ṭihnungbik pakhat ih rauhmi an si ruangah a si.\nCDM ih telvetu ralbawi Hint Hein Thaw Oo khalin Dothlen cangvaihnak ih kaihkhih tuar tamsawn cu Dalan pawl ruangah a si a ti. Curuangah Dalan thianfai ding hi thil thupi pakhat a si a ti.\nAmahcun “Dothlennak lamziin dawnkhamtu an si ih kan thianfai lo cun kan tumtahmi nasaten a khawng ban thei. Kan ral pawl in kan sung thu thei ding a si hrimhrim lo. Dalan pawl in kan khuakhanmi kan ral hnen an sim thei tikah kan hlan ah an cangvai man ringring. Tuṭum thu ahcun cangvai hmasa sawntu an lam tluang. Netasawntu cu an tuar ringring” a ti.\nDalan pawl in ziangvek hlawknak an hmu timi thu ah “thuthup an theihmi ih zirin hlawknak an hmu ve. Paisa sumsaw lozawng khalin hlawknak/sinak hmutu/ngahtu an um. Cun, ṭihnak ruangah mahsung lala ih Dalan ṭuantu khal an um. Cule party huatawknak ruangah hlawknak umlo khalih Dalan ṭuan an um” a ti.\nApril thla tawp lam in ralkap pawl ih hmanfung Dalan pawl lakah pukmah 505 (က) orhtermi an um ih cupawl thuthawn pehpar in ramkhel thiamsang U Than Soe Naing cun “mipi bumnak ah an tuah hrimmi a si thei. 1988 kum khalah himi tactic an hmangih Dothlen cangvaihnak ih tel pawl lakah buainak tumzet a rak suak ter. Tuṭum khal hi kha lai vek thotho a si ko ding” a ti.\nSagaing ramṭhen, Kalaymyo ih innsang pakhat cu Dalan an si ti theihcian a si ruangah veng sung ihsin dawi an tuar ih hmun dang an ceer tumnak khalah cohlang duhtu neiloin vava an tum.\nShwebo ih khua pakhat khalah Dalan tiih ruahmi mi pahnih cu naam thawn an sat that. Hawi bang thei nawnlo ding tiang vuak thawi tuar khal an um.\nCuvekih mipi cangvaihnak a um ruangah SAC ralkap cun an hmanfung/milai Dalan pawl hum in “veng sungih mi dawi suak, Lukawng sak, mihmul ziatfai sak, Hmai ih Tattoo cuk sak” tivekcu hmuhsuamawknak pakhat a siih Daankalh a si ruangah a tuahtu pawl cu hrem an si ding tiah thu an phuang.\nAsinan, National Unity Government ih ṭuanvonei U Aung Myo Min cun “Ukhruai thuneihnak an la hnu in kan ram ah adikmi Daan ṭhiṭha a nung lo. Mihring pianvo zawngih vun zoh cun zovekin an tuah khal a si le Daan pahbal a si. Asinan, atu kan ram dinhmun ah cuvek hremawknak thawn pehpar in Daan thawn milaw ih report nakding khal a um lo. Rampi Ukhruaitu ka si tiawtu rori`n Daan an pahbal tikah thu feh danding a harsa.”\n“Dingfel hngetkhohmi Daan le Dun nung bang sehla mipi lam cun thudik lam ah ṭangin a dikmi an dinpi ding. Nan, tuahcun Daan mumal a umlo hlei ah a ding` felmi thuṭhenlairelnak a umlo. Curuangah mipi lam cun adik tiih an ruahmi cu mahten Lairel khuakhang in hmalaknak an nei rero a si” a ti.\nMipi lam khalin 2021 Dothlennak ih mipi hrang ṭihnungbik pakhat cu Dalan pawl hi an si timi an theifiang ruangah bulpak zawng khalin siseh pawlkom zawng khalin Dalan an thianfai vivo.\nHmailam tikcucaan khalah tuhnakih caksin in Dalan thianfainak nei thei sehla a ṭha ding tiah ruahnak a um ruangah rampumhuap ih um Dalan pawl cu an hmakhua a pit vivo ding a si.\n← Khawpi sungih raldo danding zir rero zotu Gen Z\nIn tuamhlawm ṭha sehlacu ka damsuak ding nan – Actor Rahul Vohra →\nYinMarPin PDF hruaitu a thup ten an that\nSaya/Sayama thar ṭhenkhat cu Cafangkom dikten ngan thiam lo\nMay 26, 2021 May 26, 2021 Ni Hnem Sung 0\n$30 million man Ralhraang raldo vanzam bomb thawn puah siat tiah thu suah


A Fanu Birthday Ah Dawr Ah A Hruai Ih Sumpai A Nei Daih Lo Ruangah, “Nute, Nangmahten Rak Ei Awla Leng Ah Ka Lo Hngak Ding” A Ti – Meifar\nA Fanu Birthday Ah Dawr Ah A Hruai Ih Sumpai A Nei Daih Lo Ruangah, “Nute, Nangmahten Rak Ei Awla Leng Ah Ka Lo Hngak Ding” A Ti\nMarch 22, 2022 admin Leitlun 0\nThailand pacang in a fanute suahcam birthday ah rawldawr ah a hruai ih rawlei ding a leisak, sumpai a nei tam lo ruangah, “Nute, kei cu ka rilrawng lo. Nangmahten rak ei awla lenglam ah ka rak lo hngak ding” a ti.\nA fanute in, ‘na ei lo ahcun ka ei duh ve lo’ a tiih an lemaw rero hnuah an pahnih in dawr cu an suahsan tum. Rawl petu in thilthleng cu a thinlung a tham tuk ruangah dawr neitu Panumas B. Sroitong hnenah a sim thei lohli.\nDawr neitu in an pafa in a dingter hnuah, ‘Kanmah in rawl kan lo do ding. Nan pafa in eitlang uh’ a ti. An pafa in an totlang ih thaw zetin rawl cu an ei. Dawr neitu in an thuhla cu online parah a tarlang sak ih ‘hnaṭuantu pawl thawn kan mitthli arak fawr rero…\nAn rawlei lai cu kan bih phahphah ih a pa in a fanute cu duat zetin rawl a barh, a brithday a lawmsak. Hnaṭuantu pawl hnenah bithday cake va leisak lohli dingin ka cah ih a fanu cu birthday cake kan ahter ih a lungawi tuk. Lungawi zetin dawr an suahsan lai kan hmu cu kanmah khal kan rak lungawi tuk ve” a ti.\nTaungphila Ih Bike Mawng Ralhrang Pawl Cu PDF-Kalay In An Rak Kap Ih Pakhat A Thi\nRalhrang Ih Rualpi Ṭha Cu A Dawr Kil Laiah An Kap That


Pope Francis ih Tokyo khuapi ih a simmi pawl | Radio Veritas Asia\nPope Francis ih Tokyo khuapi ih a simmi pawl\nPope Francis in Japan a tlawn lai ah Tokyo khuapi ih a simmi pawl\n“Christian kan si cun nunnak hmuahhmuah humhim dingah le lungawinak, zangfah thiamnak, tirhsiannak, thungainak timi thiltha pawl kha kan nunah raltha zet le fimkhur zet in lang ter dingah kawhmi kan si theh.”\n“Khat le khat zuamawknak le thinphannak khur sungih kan khumawknak in siseh, kan suah mi thilri le kan lei/hman mi thilri pawl thawn lawngin kan sinak kan lang ter thei tiih kan ruahnak in siseh, Pathian fate dinhmun ih kan co ding mi zalennak hi famkim teih co lo dingin in tuah thei theu a si.”\n“Kan Bawipa Jesuh Khrih in a Dungthluntu pawl hnen ih thinphan a tul lo a rak ti tikah, nitin kan nunnak hrangih a tul mi inn le lo, ei le in pawl an thupi lo a ti duh mi si loin, hlawhtlinnak le mahte nuamawknak lawng ruat ih nunkhua kan sak tikah nuamnak taktak tep ngah lo in sal dinhmun ah in thlenpi ih minung sinak ih thansonak taktak hmuh ngah a har timi in zirh duh mi sawn a si.”\n“Catholic zumtu pawl in leitlun ih famkimlonak hi kan cohlan thiam ding le midang pawl khal cohlang thiam ve dingih kan zirh a tul. Ahleicein, mi hmuahhmuah in kutke kimlo mi le tluangdang hnamdangmi an si khal ah siseh, duhdawtnak co tlak tu hlir an si timi kan nunih kan lang ter a tul. Jesuh Khrih in ziangtin a rak tuah ti kan thei theh ko: mizeng siseh, mitcaw siseh, Farasi siseh, misual pawl siseh, a cohlang theh.”\nPope cu tipi parih khual a tlawng tu pawl hnenah tha pek nak a nei. June 17, 2020\nPathian thawn sualawk rero ti mi cu thlacam nak hrangih thil ttha June 10, 2020\nBawi Jesuh in in pek duh mi nunnak thar cu mi theih tam dingah tuah uh. May 30, 2020\nPope Francis in leitlun huap pulhnat lakah Nu pawl ih an ton mi harsatnak hrangah thlacam sak dingah dil nak a nei. May 26.2020


Bible Kamsang (Zawlnei) Pawl Ih Thuphuan A Kim Rero Zo, Tipi Thi Khal A Nungsal Ih A Sungah Ngate An Um – Meifar\nAugust 28, 2021 admin Leitlun 0\nLeitlun thilthleng pawl zoh tikah ni neta ih um kan si ti a theihtheih, sual rawngbawl rero ding caan a si nawn lo. Israel, Jordan ramri ih um Tipi Thi (Dead Sea) cu a nungsal ih a sungah ngate phunphun an tlangleng. Ramsa, rannung pawl khalin tidai an va in rero zo.\nPathian in Sodom le Gomorrah khua cu meisa le kat in a nuai ciamco hnu ihsin himi tiva cu Tipi Thi tin an ko, tipi zialphah ah ciihlawm tumpi aum ih tidai cu a al thluh. A sungih um ngate zaten an thi thluh ih zohman in an in thei nawn lo, tipithuamthum aiin alet 10 in a al sawn tin mithiam pawl an phuang.\nBible sungah ni neta ahcun Tipi Thi khal a nungsal ding arak ti vekin tu’ahcun a nungsal zo ih a sungah ngate pawl khal an um. Tipi Thi ih a danglam zetnak pakhat cu minung an pil thei lo, tileuh thiam lo khal an pil thei cuang lo. Tidai sungih an lut asilen tidai in tlunlam ah arak khaiso cingcing.\nJerusalem ih um Samantha Siegel in “Tipi Thi sungah ngate ka hmu cu kamsang pawl ih ṭongkam ka mangsuak. Kamsang pawl ih ṭongkam ka va siarsal ih ‘Aw, Tipi Thi khal a nungsal zo’ ka ti. A nungsal timi cu ngate lawngin an pholang lo, ka va feh tinten rampai pawl khalin a nungsal zo ti an rak pholang ve” a ti.\nBible, (Zechariah 14: 6-8) “Cuih caan a thlen tikah khawsik le vurtlak ti a um lo ding. Khawthim tikhal aum nawn lo ding. Zan hmanah sun khawvang lawng a um ding. Ziangtikah cuvek in a si ding, ti cu Bawipa lawng in a thei. Cuih ni a thlen tikah cun Jerusalem ihsin nunnak tidai a luang ding; tidai hrek cu Tipi Thi ah a luang dingih a hrek cu Mediterranean tifinriat ah a luang ding. Òhal tilo, fur tilo kum letsuak in a luang ringring ding”.\nA Fala Hotel Ah A Hruai Tum Ih A Duh Lo Ruangah A Thil Pek Mi Pawl A Dilsal, A Fala Khalin A Kor A Pe Cih


China Vanzam Tla Puak Ah Shan Fala 4 An Tel – Meifar\nChina Vanzam Tla Puak Ah Shan Fala 4 An Tel\nMarch 24, 2022 admin Myanmar 0\nMach 21, 2022 sun ah China vanzam China Eastern Airlines cu Guanghzou khawpi lam pan in a zam rero laiah cansualnak a tong ih tlang lakah a tla puak.\nVanzam sungah minung 132 an to ih an thi thluh ding ti an zum, vanzam ticket leitu cu 133 zat an si nan pakhat cu thuhla a phunphun ruangah vanzam a tosal lo. Himi vanzam sungah Myanmar mi, Shan fala 4 an telve thu theih a si.\nChina-Myanmar ramri ih Ruili khua ih um an si. Tualsung mi pakhat in, “Mino 4 cu hmun dangah hnaṭuan dingin an feh. Ruili ahcun Covid-19 natnei an um ruangah an lockdown leuhleuh ih hnaṭuan a theih lo, tualsung mino pawl cu hmun dangah hnaṭuan dingin an poksuak thluh” a ti. Shan fala 4 ih thuhla cipciar cu an tarlang hrih lo.\nVanzam sungih um Black box pakhat an hmu nan a siat, an cansualnak san thei dingin Black box pakhat sawntu an hawl rero lai. Ruah a sur nasa tuk ruangah runsuaktu pawl khal duh vekin an cangvai thei lo.\n“Thla In Kan Sangka A King”\nCNA Le ZRA An Kapaw Ih CNA Ralkap Pakhat Ih Nunnak Liam


Ralhrang Pawlin Khuai Bu An Kap Ngah Ih Khuai Pawlin An Keu Ciamco – Meifar\nJanuary 11, 2022 sun ah ralhrang pawl cu Sagaing ramkulh, Chaung Magyi khua lam ah an va feh. Khuasung an lut hlante ah meithal an kap ciamco ih khuai bu an kap ngah ruangah khuai pawlin ralhrang pawl cu an keu ciamco ih pathum cu an hmai a thling thluh.\nKhuami pakhat in, “Chaung Magyi khuahnar ah meithal an kap ciamco ih khuai bu an kap ngah. Khuai pawlin an rak keu ciamco ruangah uico pathum cu an hmai a thling thluh” tin media hnenah a sim thei.\nThudang: Naacang In Ralhrang Pakhat A That, A Sungril A Pawt\nKawlin ramsung ah naacang in ralhrang pakhat a that, a velh ciamconak ah ralhrang ih sungril khal a pawtsuak thluh tin kiangkap um mipi pawlin media hnenah an sim thei.\nDecember 9, 2021 zinglam ah ralhrang pawl cu Kawlin ramsung ih khua dangdang ah an lut ciamco ih mipi inn le lo an siatsuah vivo, an urkang. Oketaikkone khua an urkang hnuah loram sungah an lut ih Nyaung Pin Yoe khua lamah an feh. Pyin Pin khua an thleng hlanah naacang in arak suasam ciamco.\nTualsung mi pakhat in, “Kawlin thlanglam um khua pawl cu ralhrang in an siatsuah vivo, culai takah naacang in ralhrang pakhat a khik that. Ralhrang ih sungril khal a pawtsuak thluh, mipi in naacang cu mipi duhdawttu naacang tin hmin an phuah. Mipi hrangah phuba a la” a ti.\nThudang: Rul In Ralbawi A Cuk That\nSagaing ramkulh, Wetlet ramsung ih ralbawi Deputy Sergeant cu rul in a cuk ih a tursia tuar loin a nunnak a liam. Ralbawi cuktu rul hi rultur nei ṭihnung zet pawl a si.\nJanuary 9, 2022 ah ralhrang 140 hrawng cu Wetlet ramlak ah an va lut ciamco ih tualsung mipi kilhimtu PDF pawl an hawl. Cutin tupi sungah PDF pawl an hawl rero lai January 10 sun nazi 2:00 hrawngah ralhrang captain le Deputy Sergeant cu tur in arak cuk.\nTualsung PDF ṭuanvo neitu in, “Deputy Sergeant cu tui zanlam ah a thi. An captian khal siivai an thun rero lai ih a bese tuk, nazi 24 sungah rultur hi a taksa sungah a nungsal asilen a thi ding. A dinhmun hi a se tuk ruangah a thi ve thei, rul in mipi pawl laksawng in pe” a ti.\nRalhrang Thi Pawl Ih An Tantami Innsang Pek Dingah Non-CDM Thlahlawh 1000 Ciar An Cut Sak


Buddhist Betu Inntek(Boss) Sungkua Biakinn Ah Hruaitu Chin Nunau - Chinland Today Media\nBuddhist Betu Inntek(Boss) Sungkua Biakinn Ah Hruaitu Chin Nunau\nOctober 13, 2014 2:02 pm·2 comments\nMai Cung Nei Par, Angțeng khuami cun Singapore a hnațuannak inntek tei sungkua cu FCFS Biakinn ah October 12, 2014 ni colhni sun khawmah a rak hruai thu Chinland Today cun thu kan thei.\nMai Cung Nei Par cun Singapore ah mi inn hnațuan pitar kum 86 mi kilin kumli sung rori a um zo nan Chinmi pawlkom a um ti a rak theih dah lo thu, a nau thawn an pehtlaihawk thei hnu ih a nau in FCFS thuhla a sim ihsi ra khawm a si thu pawl Chinland Today hnenah a sim.\nSeptember 28, 2014 colhni kha FCFS ah a hmaisabik a ra khawmih cumi ni ah a pitar kilmi a rak hruai. Mithar hmuakih hmeltheihnak tuah khalah hitivek ih Chinmi pawlkom hnenih Pathian a thangțhat thei a lungawi tuk thu a sim. Cutin a pitar lawng tawk loin kum 50 vuakvel a simi a pi(Lady Boss) Mdm. Serene Goh khalin October 12 ni ahcun Biakinn ah a rak thlun. Mdm. Serene Goh cun,”Kei cu Singaporean ka si. Atu hitawk ka tghlen hmaisabik a si. Nan zaten ka lo tong ka lungawi” tiin mithar hmuah hmeltheihnak tuah ah hni siamsiam phahin a sim. Khawm thok hlan Nazi hrek ah Biakinn an thleng zo ih mipi tam thlen hlanah Biakinn sungah an to țhepțhep zo.\n“Tuini cu minung pathum kan ra. Ka pitar lawng si loin ka pi khal in rak thlun ve. Kan dung ka rak khawm ruangah ka pi cun ka lo thlun ve ding in tiih in thlun. Ka pu khal ka ra ve ding a ti nan khawm feh cu hlan deuh ah thupoi a nei sal ruangah a,ra thei lo” tiin Mai Cung Nei Par cun Chinland Today hnenah a sim.\nPastor ih Pathian thuthangțha simmi hmuahhmuah FCFS ih rinsan zetmi Mai Helen Mawi in Mai Cung Nei Par ih pi Mdm. Serene Goh cu Mirang țong in a rak letsak thluh. Khawm ban hnu ah FCFS hotu pawl le Pastor in pawlkomnak khal an neih thu le Khawm ban zawngah a pu Biakinn a ra thlen thu theih a si.\nNi 40 Sung Cabu Siar Țheh Hnu ah Mi 15 Tihnimnak La\nLian Za says:\non October 14, 2014 at 12:21 am\nA va thupi lo ee, Christian ah a hruai lut hai ti le si lo. Chin website hman larmi ih ngan dingah cun quality nei deuh thuthang si thei sehla.\non October 14, 2014 at 2:43 pm\nLian za a Thupi lo na ti cu mangbang za c.hi naki quality nei Thu thang dang um ding sawm.missionary pawl hman thla khat ah mipa khat hman an lak thei lo pi.a boss tei sung kha biakin ah a hruai thei c.nang teh biak nak dang pa khat tal biakin ah na hruai thei zo mw?


Falam Khawsung ah Dan lo ih Sa thah a ngah nawn lo – Free Chinland\nOctober 31, 2018 freechinland Chin News, NEWS, Thu Thar 0\nFalam Peng sungah Dan lo in Sia, Vok, Caw pawl thah sian a si nawnlo tiah Falam Municipal zung cun mipi hnen ah thuhla thehdarhnak an nei. Dan lo ih Sa thah timi ah Sia, Vok, Caw pawl that ih an Sa zuar in sipuazi tuah, timi kha an simmi duhmi a si.\nSia, Vok, Caw pawl (Sa) that duhtu cun Sakhung lilam ngahtu hnen ah thuhla cipciar theihter ta tengteng ding a si. Ziangah hitin an tuah ti asile, Sakhung ih Sa zuar theinak License ngah dingah hin paisa tam zet cem in le harsa zetih ngahmi a si tik, hmun dangah (Sakhung si lo) Sa an rak that ih an rak zuar tikah Sakhung ih Sa zuartupawl hrangah an sung tukih harsatnak an tong ṭheu ruangah a si.\nA tlunlam ih sim zo bangin, sumdawnnak ah hmangin Dan loin Sia, Vok, Caw pawl an that ih an zuar tikah Sakhung pawl an naa tuk ruangah Municipal in tuvekin Dan an suahnak a si. Hi Municipal Dan hi mipi lam in an upat ding khal an simthan aw cih. Dan thar an suahmi an thehdarhnak ding hmun pawl cu, Falam khawpi sung le Falam pengsung um khaw tin hnen ah a si ding.\n“Khawsung ah a thupte in Sa that an um ṭheu, culawng hman si lo, khawte lam ihsin Sa an thah mi an zuar tivek khal a um ṭheu. Biaknak lam siseh pawlkom cangvaih nak hrangih Paisa hawlnak hrangah tiin Sa an that ih an zuar ṭheu, hivek hi Dan pahbal an si. Curuangah Dan sung ih hnaṭuan nak ding hrang Sakhung ih Sa zuar pawl hnen ah simthannak le thurawnnak nei dingin kan duhmi a si” tiah Falam Municipal ṭuanvo neitu Pu Lian Thang cun a sim. Thulaknak; Chinland Herald Daily News


Ralkap In An Hrem Nasa Tuk Ruangah Mipi Hrangah Oxygen Bur Aiah Meithal A Keng Sawn – Meifar\nRalkap In An Hrem Nasa Tuk Ruangah Mipi Hrangah Oxygen Bur Aiah Meithal A Keng Sawn\nYangon, Yankin Township ih um mino kum 17 mi Zeya cu Covid-19 volunteer a si. Myanmar ramsung ah Covid-19 thlisia veikhatnak, veihnihnak a hrang laiah Covid-19 volunteer arak ṭuan. Asinan Ralkap in thuneihnak an lak hnu ihsin an cangvai thei nawn lo ih mipi lamzawhnak ah a tel.\nYangon ih bomb puak ruangah rinhlel thu in a rualpi pawl thawn an kai ih ni 10 sung cu thi zik te in an hrem, ti le rawl khal an pe lo ih an vuak ciamco. Cutin, an vuak hnuah ni sa lakah an pho ih zanah cun leilung ah an phum, a lu lawng an langter ih an phum.\nAn vuaknak ruangah a lu khal a kuai ih a taksa cu hliamhma in a khat, a taksa hliamhma pawl cu boot thitnak hrih in an ṭhipit. An hrem tinten ‘Khuitawk ahso bomb tuahdan na zir?’ tin an sut ih zianghman a theih lo ruangah an vuak naa deuhdeuh.\nZeya in “In hrem nasa tuk ruangah thih khal ka ṭih nawn lo, kan thi asilen ka na tuar mi pawl a ziaum sawn ding tin ka ruat” a ti. “Ka tihal tuk” a ti asilen napin an sit ciamco hnuah ekinn tidai in an tawih, a tihal tuk ruangah a hmai ih tidai for cu a thei dandan in a liak ṭheu.\nEkinn tidai ava in duh ruangah a ek suak tin vei tampi thuphan a per ih ekinn tidai cu khopkhamten a in ṭheu. Cumi hnuah Insein thawnginn ah an khum ih kum a kim hrih lo ruangah hmun dang thawnginn ah an thawnsal. Cutin, June 9 sun ah a innsang pawlin an bail suak ih Covid-19 volunteer khal ṭuan nawn loin ralkap pawl a do tum thlang.\nThawnginn ihsin a suah veten “Ka hliamhma tuar mi ruangah ralkap pawl ka dosal ding” tin online parah a thlah. A thaizing ah ralkap pawlin kai dingin an inn ah an va feh nan Yangon arak suahsan zo, ramri ah raldodan zirnak hmun ah aum zo ih ralkap pawl dodan ding a zir rero lai.\nA thawngtlakpi a rualpi pawl ih thuhla cu a thei nawn lo, thawnginn sungah an um lai ding ti a zum. Zeya in “In kaisal asilen nungdam in ka ra suak nawn lo ding” a ti. Mipi hrangah oxygen bur a keng nawn lo ih meithal a keng thlang. Zeya in “Tu hi game cemnak a si” tin ralkap pawl ih game lekmi cu cemter ding hmalaknak anei rero lai.\nCNO/CNDF In Ralrinnak Thu An Suah


Leitlun Kawlram tlunah thinheng - Chinland Today Media\nLeitlun Kawlram tlunah thinheng\nMay 17, 2008 3:22 pm·0 comments\nYANGON (AFP) – Leitlun hruaitu pawlcun Kawlram Ralkap miuk cu fimkhur duhlo hrim dawngdah minunghmuhsuam sualnak a si thei mi a si tiin an ti.\nMi thi le mihlo 134,000, lai a kim zo mi ah Leitlun ramtin pawlkawm pawl cun an dem thu an puang. An soisel bikmi ah cun voihnih thihpinak le rawllo le ti lo ih um pawl ramtin ih zamrang te ih bawmnak pe ding an dilmi hnaset a tun san menmihi a si hleice.\n“Minung nundan a si lo. Kham theihlo thilthleng rapthalk a thleng mi hi in tuarthei lo dingin in tuah a si” tiin Prime Minister Gordon Brown cun BBC thuthang a sim.\nSawiselnak leh kamsia an tawntam tuk ruangah Junta cun ramdang palai hnatuan cu bese zet ih a fehnak hmunah cun feh a siang, amahlawngte ramdang mi hnenah cun a kham bep bep lai tho tho.\nRalkap a cozah ih a tih mi cu United States ih a ram ruun luh sak pang ding ti hi a si. Zalennak sualtu Aung San Suu Kyi inn sungih kharhkhum a si thu ah le 2010 ih mipi hrilawknak a um dingmi a fehpidan a nuamte tuk a sawisel theutua si ruangah khal a si. Junta cun vote thla thei tu mi zatek 99 ih vote an thlaknakah daan bulhram thar neih ding lungkim a si zo, hi daan bulhram pi ah cun Suukyi in zung sangtuan theinak a co thei lo ding\nKum 50 sungah Thlisia ih nuainak Asia ramah voi hnih a rak thleng dah zo. 1970 kum ah Bangladesh ah mi 500,000 lenglo nunnak a la ih 1991 kumah Bangladesh tho tho ah mi 143,000 nunnak a la thiam thiam.\nBritish Ram Hril Awk Dan Thleng Tum\nSuu Kyi ruangah bawmnak cu pe tho tho ding\nSurbung Tlang Thuthang – Lawrkhawm


1 Piter 1 (1 Peter 1)\nPiter cakuat a pakhatnak hi Asia Minor saklam ram hmunkipah a ṭeekdarhmi, “Pathian hriilmi pawl,” tiih a kawhmi pawl hnenih kuatmi ca a si. Hi cakuat ih a tumtah bikmi cu an zumnak ruangah hremnak le harnak a tuartu pawl thapeknak dingah a si. Ca ngantu in himi thu a sim tikah Jesuh Khrih ih thihnak, thawhsalnak le a tiam ciami a ratsalnak ding Thuthang ṭha thu tla in ruahsannak a neihternak thu a sim. Curuangah hi bangtuk harsatnak pawl tla cu an zumnak kha a ngaingai a si maw, ti hniksaknak a si ti thei in Jesuh Khrih a lang Ni ah ṭuanman an co ding thu ruahsannak an ṭul zia khal a sim.\nṭ Harsatnak caanih thapeknak lawng si loin ca ngantu pa hin Khrih ta an sinak langter dingin an nun theinak dingah a forh fawn.\nThu hramthawhnak (1.1-2)\nPathian rundamnak thu a sim sal (1.3-12)\nNun thianghlim nei ding forhnak (1.13-2.10)\nHarsat tuar laiih Khristian pawl ṭuanvo (2.11-4.19)\nKhristian pawlih tangdornak le ṭuannak (5.1-11)\n1 Piter 1\n1Jesuh Khrih tirhthlah a si mi keimah Piter in Pontus, Galatia, Kappadosia, Asia le Bithinia * 1:1 Hi peng hmin pawl hi atu Turkey ramih a ummi an rak si. pengih raltlaan bangin a ṭhekdarh awmi, Pathian ih hriilmi pawl, nan hnenah ca ka lo kuat.\n2Jesuh Khrih ih thu nan thlunnak dingah le amah ih thisen ih thiantermi nan sinak dingah nannih cu kan Pa Pathian tumtahnak bangtuk in hriilmi le amah ih Thlarau in mi thianghlim ih tuahmi nan si.\nPathian zaangfahnak le daihnak cu nan hnenah tlamtlingte in um hramseh.\n3Kan Bawipa Jesuh Khrih ih Pa le a Pathian cu thangṭhat uhsi. In zaangfahnak a tum ruangah Jesuh Khrih cu thihnak in a thoter ih nunnak thar in pe zo. Cu ruangah a nungmi ruahsannak in kan khat ih, 4Pathian in a minung pawl hrangih a retmi ro cu co dingah hngakhlap in kan um. Cuih ro cu nan hrangah vancungah a lo ret sak ih a siat thei lomi, zohmanih ruk thei lomi le a ziam thei lomi an si. 5Ni neta bikih langter dingah atuih ret ciami rundamnak cu zumnak thawngin Pathian huham ih kilvenmi nanmah ih co ding ro a si.\n6Curuangah nan lungawi uh! Harsatnak a phunphun nan tonmi ruangah caan tawite sung riahsia in um hman uhla lungawi in um thotho uh! 7Ziangah tile hi harsatnak nan tuarmi cu nan zumnak a ngai maw ngai lo ti theihnak dingah a si. A siat theimi sui hman meisa in hniksak a si ṭheu. Cu bangtuk in sui hnakih a sunglawi sawnmi nan zumnak cu harsatnak a tuar suak theitu si dingah hniksak a ṭul ve a si. Cule Jesuh Khrih a lang Ni ah thangṭhatnak le sunlawinak le upatnak nan ngah ding a si. 8Amah nan hmu dah lo nain nan duhdawt; nan hmu lo nain nan zum. Curuangah kaa ih sim thei lomi, a maksakmi le a sunglawimi lungawinak nan nei. 9Ziangah tile Jesuh Khrih sungih nan zumnak in tumtahnak nan neihmi nan thlarau rundamnak cu nan co ngah a si.\n10Hi rundamnak thu hi profet pawl in an hawlmi le an zingzoimi a rak si; Pathian in a lo pek dingmi hi zaangfahnak laksawng thuhla hi profet pawl in an rak sim sung ciami a si. 11Ziang tikah so cuih caan cu a ra thlen ding * 1:11 Cuih caan cu a ra thlen ding: ti ai-ah cu pa cu a ra thlen ding ti khal a si thei. tiah hawl suak an rak tummi a si. An sungih a ummi Khrih ih Thlarau in Khrih ih a tuar dingmi harsatnak le cuih hnu ih a co dingmi sunlawinak thu a rak sim cia tikah atuih caan hi a sawhmi caan cu a si. 12Profet pawl an hnaṭuannak cu anmah ih ṭhathnemnak hrangah si loin nanmah ih ṭhatnak hrangah a si sawn ti kha Pathian in an hnenah a langter. Cutiin profet pawlih an rak simmi cu atu-ah vancung ihsin run thlah a si mi Thlarau Thianghlim ih cahnak thawngin Thuthang ṭha a phuangtu palai pawl hnen ihsin nan theihmi hi a si. Hi thu hi vancungmi hmanin theih an duhmi thu a si.\nThianghlim In Nun Ding A Si\n13Curuangah hnaṭuan thok dingah nan thinlung timtuah ciain um uh. Tiar ciain um uhla Jesuh Khrih a lang tikah nan ngah dingmi zaangfahnak parah nan ruahsannak zatein bun uh. 14Pathian duhnak thlun uhla nan aat lai caanih nan rak neihmi tisa duhnakih nan nunnak in lo uk nawn hlah haiseh. 15A lo ko tu Pathian cu Pathian thianghlim a si bangtuk in nitin nan nunnak ah thianghlim in nung ve uh. 16Ca Thianghlim sungah, “Keimah ka thianhlim ruangah nannih khal thianghlim ve uh,” *1:16 Pui 11:44-45; 19:2 tiin a um.\n17Pathian hnenih thla nan cam tikah kan Pa tiin nan ko. Cuih nan Pa cu mi hmuahhmuah thleidannak nei loin anmah an hnaṭuannak bangtuk ciarin thu a ṭhentu a si. Cuti a si ruangah hi leilung tlun nan nun sungah hin amah ṭihzahnak thawn amah ih hrangah nung uh. 18Nan pu le nan pa ih an lo roh tami zianghman hlawknak um lo nan nundaan ihsin a lo tlensuaktu cu ziang a si ti nan thei ko. A siat theimi sui le ngun bangtuk a si lo. 19A lo luattertu cu a sunglawimi Khrih thisen a si ih Khrih cu soiselnak um lo raitluan tuufa bangtuk a si. 20Amah cu leilung seem hlanah Pathian ih hriil ciami a si zo ih atu nanmah ih hrangah neta bik caanah hin Pathian in a langtermi a si. 21Thihnak ihsin a thawhtertu le sunlawinak a petu Pathian kha Amah thawngin nan zum. Cuti cun nan zumnak le nan ruahsannak cu Pathian parih bunmi an si.\n22Atu-ah thutak nan thlunnak ruangin thianfaitermi nan si zo ih zumtu unau dang pawl tla nan thinlung taktein nan duhdawt. Curuangah nan thinlung zatein pakhat le pakhat duhdaw aw uh. 23A nungmi le kumkhua in a hmunmi Pathian ih ṭongkam thawngin hrintharmi nan si zo; a thi theimi nu le pa-ih faate nan si nawn lo, a thi thei lomi ih faate nan si zo. 24Ca Thianghlim in,\n“Mi hmuahhmuah hi hrampi\nbangtuk an si;\nAn sunlawinak khal hramlak\npangpar bangtuk a si.\nHrampi cu an caar ih pangpar\ncu an ziam,\n25Sikhalsehla Bawipa ih thu cu\nkumkhua in a hmun,” tiah a ti. *1:25 Isai 40:6-8\nNan hnenih phuanmi Thuthang ṭha cu hi thu hi a si.


Leitlun ralpi aveihnih nak ah sualpi ih tuahmawh nak a tuar tu Pathian hnatuan tu pawl a bawm tu miraltha siibawi nu August 27, 2021 | Radio Veritas Asia\nLeitlun ralpi aveihnih nak ah sualpi ih tuahmawh nak a tuar tu Pathian hnatuan tu pawl a bawm tu miraltha siibawi nu August 27, 2021\nLeitlun ralpi aveihnih nak ah sualpi ih tuahmawh nak a tuar tu Pathian hnatuan tu pawl a bawm tu miraltha siibawi nu\nLeitlun ralpi aveihnih nak ah Sister tlawng pakhat cu rapthlak zet in tuahmawh nak an tuar. Cui thil tha lo a tuar tu Sister pawl cu siibawi pakhat in bom in a hnem nak thil cang mi a rak si. Ralkap pawl ih thinnat nak pek nak a si. Ralkap cu minung sinak ih ti lo dingmi nun can sia an rak cang ter theu. Cutivekin ral ruang khalah ral a tha mi thinlung nei tu an suak. A tu thinnat thlak za thilcang ka run tarlang ding. Thinnat za asi nan khat lam ih zoh ahcun minung pawl ih thinlung tha le nunau khat le khat zangfah nak khal hmuh a theih. Taksa le thlarau a pahnih a dam ter tu thuhla khal a si.\nNunau a tamsawn cu a tlang pi thu in ramsung ralbuai nakih mi ral tha pawl an si theu. Ralbuai caan ah mi sualpi nak tuahmawh nak cu thil rapthlak za pakhat asiih, nat nak a cang ter. Himi thil sual a tuah tu ralkap pawl cu an sualpi mi nunau pawl cu innsang nei maw, tlawngta a si maw, kum kim lo asi maw, biak nak lam hnatuan a si maw ziang hman an zoh lo. Ziangah an ruat lo.\nRalkap pawl cu Berliln ihsin dung an sip ih, an khua le ram ah an tlung thlang ding. An ram an tlung nak ih khuapi pawl cu remdiah nak thu sim ding hnakin siatsuah nak a phunphun, nat nak pawl lawng mipi pawl an tan. Cuvek tuah nak cu mipi menmen a si lo. Pathian hrang hna tuan tu Sister pawl parah an tuah.\nSualpi nak le thah nak\n1945 leitlun ralpi aveihnih nak a buai rero lai thal caan ih ni ni khat a si. Polan miphun Sister tlawng pakhat ih Sister pawl cu Soviet Russia ralkap pawl ih sualpiih tuahmawh nak an tuar. An tuahamwh daan cu tumtah nak nei in tuah an si. Sister thenkhat pawl cu hnihsuah sai nak ih an hman hnu ah thah an tuar. A luat tu thenkhat pawl lak ah nauvon tu khal an um. An zate ih nunram ah nat nak hminsin nak an ret. Nat an tuar.Thin nau nak thinlung, minung thinlung nei lo pawl ih hmuhsuam an tuar.\nCui nat nak an tuar caan ah France mino siibawi pakhat Polan ah a thleng. A hmin cu Madeleine Pauliac a si. Amah cu 1912, September 16 Villeneuve-Sur-Lot ah a suak. Cutawk ih a thlen nak cu amai aveikhat thlen nak a si lo. Polan ih a thlen ah Pawlpi ih phuan mi siizung ah amah cu cawl loin mi naa a kilkhawi. Amah cu pumkhawm ih lungrual in ral a do tu ralkap pawl khal a bawm. Jew pawl khal a mai inn ah a relh ter. 1945 kum a thok lam ah amah cu France ralkap lamah mi theih tam mi siibawi pakhat a si. Amah cu a sinak khaisan a si hnu ah siibawi cu France ih kaih a tuar hnu ralkap pawl tuamhlawm dingah Moscow ah thlah a si. Cui kum May thla ah Wasaw ah thlah sal a siih, France pawlih phuan mi siizung ah siibai tuamhlawm nak a pek. An ram France ih a tlun thei lo sung ralbuai nak ih hriamhma a ngah tu pawl thawn a thleng tu ralkap pawl nasa zet in a rak tuamhlawm. Cumi sung Polan ramih khuapi asimi Wasaw cu Russia pawl in an long theh ih thil sual tuah nak tampi tuahnak dinhmun cu a mit rori in a hmu.\nTih a nung zet mi a thil hmuh mi\nSiibawi pakhat sinak in Russia ralkap pawl ih thil tha lo tuah nak pawl cu ziangvek thinlung thawn tuah asi timi cu ziangtivek khal in ruah a ngah lo. Ahleice in Benedictine Sister pawl par ih an tuah mi thil sual cu a rapthlak tuk. Amah cu ralbuai caan ah amal zet mi nunau siibawi lak ah pakhat asi ve. Curuangah hivek thinnat za thil a thei thiam. Amah cu hitivek a cang mi Yatih Sister tlawngah amah rori feh in thuhla famkim a theih hnu ah nitin a hmuh ton mi a ngan nak ah a nasa zet mi tongkam thawn a tuar mi pawl a ngan.\nConvent sungah Yatih Sister 25 an um ih, 15 cu Russia ralkap pawl ih sualpi an tuar ih, thah an tuar. A dam lai tu 10 cu thenkhat vei 41, 35, 50 tiang tuahmawh an tuar ih anma lakah 5 cu nau an pai. Anmah pawl cu minung ti hman tlak loin sinak siatsuah an tuar ih, an taksa lawng nat tuar loin an thlarau khal ah nat nak a tang. Thenkhat cu an thin a nau tukih thu hman sim thei lo khop in an um.\nNau a von tu pawl cu a ritzet ih hleiah a tul lo zet mi thinglamta cu bangzet in nitin an phur. Anmai hril mi nunram khal a silo. An tong dah lo mi thil a si ruangah an thin a phang tuk. Netabik ah a cang thei ding lam thawn thlak ding tiang a ruat tu khal an um. Cutiin leilungpi siat vek tluk in an tuar caan ah Dr. Pauliac cu a dam lai tu cui Sister pawl hrangah siibawi pakhat lawng vek hman a silo. Yatih Sister pawl ih a na zet mi an tuar nak cu thinsau zetin a ngai sak. Anmah pawl a hnem. An nunram a duh lo tu Yatih Sister pawl hrang Dr. in zangfahnak thawn man nei zet in a upat nak a lang ter. Dinhmun pawl thei thiam in pom thei dingah a bawm. Anmah pawl cu ziang hman silo vekin a pehtlaih lo. Anmah a dinpi. Bom an tul caan tinkim ah a man cia ringring. An duh lo mi nau pawl khal an neih tiang tha pe in a nei ter.\nA hrek cu Thla kim loin a thi cia in an nei\nDr. Pauliac cu Yatih Sister pawl lawng bawm a ngah lo. Amah ih a hleice tuanvo cu ralkap pawl tuamhlawm ding ah a siih tuanvo a ciah tikah Polan ram pawl ah feh in hriamhma a ngah tu ralkap pawl a zoh. Amah ih zohthim tlak hnatuan pawl cu (1946. February 13) ah a cem. Ziangruangahtile a thih can ah amah cu kum 34 lawng a si lai. Amah cu accident thawn rinlopi in a thi. A ruang cu France ram, a suah nak ram ah an kuat. Amah cu France ram ih laksawng asimi (legian of Homor and the French Croix fe Guerre) pawl khal sunloih a si. 2016 ah flim director Anne Fontaine in Dr. le Sr. pawl ih thilcang pawl parah bun aw in "The Innocent" timi hmin pek mi flim a rak suah. Himi thuthang cu Aleteia thuthang ihsin kan don mi a si.\nMithianghlim Carlo Acutis thuhla theih tha (10) October 11, 2021\nMithianghlim Vincent (January 22)\nMithianghlim Agnes (January 21)\nMithianghlim Sebastian (January 20)


Ham cia awknak - Chinland Today Media\nJanuary 4, 2013 12:53 am·0 comments\nBible Siar Ding: Hosea 2:18-23\nKa nupi ah ka lo tuah ding;\nMifel le rintlak ka si ding.\nBible sungah tthit-um dingih ham awknak (biblical betrothal) hi tulai san thar ih ham-awknak remzu in (engagement) tuahmi thawn a bang aw zikte nain cumi hnakin a uak/famkim deuh. Ka lo tthit ding tiih thukamnak tuahmi cu tthen awk tik lawngah a siat saal thei.\nBible ttongfang hmanmi ah, pasal in a nupi cu a ttulmi pawl a tuahsak ding, rawl, hnipuan, umnak, le dam lo caan ih tuamhlawm awknak pawl tla tel in. A dam sung ttha te’n a fingkhawi dingih a thih asile ttha te’n ruak a vui ding. Cuvekin a pasal in a nupi ih innsang ihsin a kenmi le a ngahmi thilri le ziangtinkim cu a taa ah a nei thluh ve.\nPathian in A minung pawl hnenah “Nan pasal ka si ding,” ti’n thu a kam. Pasal in a nupi hrangah ziangzongza ttuanvo a laak thluh vekin ka famkimter ding a ti. Amah in nunnak sang (bread of life) thawn in cawm, A dingfelnak hnipuan in hrukter, A thla hnuai ah himdam te’n in cawlter, ih kan thlarau nun a damter. Hih kan leitlun nunnak a cem tikah, kumkhua Amah thawn nung dingin in tuah. Kan neihmi ziangkim Amai’ taa a si bangin kan nunnak pumhlum A hrangah pe thluh ve ding kan si.\nZumtu pawl cu remzu in (engage) menmi hnakin kan uak deuh ngaingai. Mopa Jesuh Khrih hrangih ham ciami (betrothed) kan si.\nBawipa, Nang cu mopa na si. Hih ka nunnak in cawmmi ka lungawi ih kumkhua in kan um tlang ding ruangah ka hnangam.\nBawipa in ziangtluk in so in fingkhawi? Tuni ah A duhdawtnak cu ziangti’n lungawithu kan sim ve pei?


Singapore Hnenum In A Pu Tei Sumpai A Ru Ih iPhone A Lei – Meifar\nSingapore Hnenum In A Pu Tei Sumpai A Ru Ih iPhone A Lei\nOctober 8, 2021 admin Lawrkhawm 0\nSingapore, Serangoon ih um hnenum pakhat in a pu tei sumpai a ru ih nuam a cen hnuah an kai ngah thu theih a si. A pilepu tei in Serangoon ah rawldawr le theiti dawr an nei, Covid-19 ruangah 2020 kum ihsin zarhtin an sumpai laklutmi cu bank ah an ret thei lo ih inn lamah an ret ṭha.\nAn hnenum cu Indonesia mi a si ih a hmin cu Aryani ti a si. An sumpai ret ṭhanak khan sungah an hnenum cu a lut ṭheu nan rinhlelnak zianghman an nei dah lo. July 2021 ah an sumpai ret ṭhami bag 4 a kim lo, bag 4 sungah sumpai S$11,635.50 zat aum.\nInnsang nu in a pasal hnenah a sim ih Aryani cu an rinhlel cuang lo. Anmah in hmun dangah an ret si ding ti ruahnak an nei, an thilzuar mi le sumpai cazin pawl cu kimcang zetin an nei thluh. Cutin, an sumpai retnak bags cu an hawl rero nan an hmu thei nawn lo ruangah an hnenum cu an sut ih zianghman a thei lo thu a sim.\nCuruangah thilthleng pawl zingzoi dingah police hnenah an report. August 2021 ah police hnenah an report ih Aryani in a theih veten a ṭih tuk ruangah a sumpai kolmi ṭhenkhat cu sangkate ihsin a hlon. Cumi a hlonmi sumpai cu inntek nu in a hmu ih an zingzoi vivo hnuah Aryani cu an kai.\nMarch 2021 khalah a pu wallet sung ta S$200 zat arak ru zo, a sumpai rukmi ihsin hnipuan mankhung zetzet pawl a lei ih iPhone 12 khal a lei. Cun, Indonesia ih a bank account ah S$3,000 zat arak kuat zo tipawl an theisuak.\nOctober 5, 2021 ah Aryani cu rukru thubuai le pilepu ih rinsannak a siatsuah timi thubuai an orhter ih thla 8 sung thawngtla dingin a thu an ṭhencat. Court in thla 8 sung thawngtla dingin thu a ṭhencat hnuah Aryani in thlakhat sung lawng thawngtla dingin zangfah a dil.\nAryani in “Ka pa in in thihsan zo, innsang cawmtu ka si. Ka naule pathum ih tlawngkainak ding sumpai ka hawl a ṭul. Ka nu leh a damlo ringring ih thlatinten thisen thun a ṭul” a ti. Hnenum in thil a ruk ahcun kum 7 sung thawnthlak le cawhkuanter thei a si nan an zangfak ruangah thla 8 lawng thawngtla ding an timi a si. (#Asia News)\nMipa Tam Sawn Ih Duhlo Zawng Nunau Mizia Țhenkhat…\nMuse Ih Hnaṭuan Nunau Te A Hlo


Lai Mino Lam Pial Tum Ka Hmu, Lungphang Le Riahsia In Ka Khat - Chinland Today Media\nLai Mino Lam Pial Tum Ka Hmu, Lungphang Le Riahsia In Ka Khat\nDecember 8, 2016 5:40 am·0 comments\nKan dung zarh ziat hman ti lo ahkhan online parah cangan danglam zet pakhat ka hmu ih ka riahsia ngaingai. Ka siar vete’n ka thin a kuai zet. Lai mino pakhat ih canganmi a si. Catlang tawi zetih nganmi ca a si. A canganmi cu Pathian nung a um ngaingai le um ngaingai lo a rinhlelnak thuhla a si. Midang ih fuihnak ih a nganmi a silo zia, ka siar veten ka thei cih thei ko. Amah vek kan Lai mino lakah ziangzat kan um hrih ding timi ka thinlung ah a um. A zumnak le a khawruahnak a ngan lang ngamnak parah ka hlut zet fawn.\nKan Lai mino pakhat, Pathian nung biaknak ihsin a pitling ngahmi, tuini tiang Pathian nung a be rero lai mi in Pathian a um ngaingai ding a zumlo lemlo thu le a thinharnak a nganmi hin ka thin i zun nasa. Ziangruangah cuvekin a ringhlel ti asile, a zummi a Pathian nung a rak thei ngaingai lo a si thei. Pathian nung ih duhdawtnak, a thatnak le a umpinak hi a rak co ngaingai lo tla a si thei. Cun, a thinhar tuk nak ruangah Pathian umpinak a ruahsan thei nawnlo tla a si thei ko. Ziangasikhalle, a nunnak ah Pathian nung umpinak a ringhlel ti kha cu a fiang mi a si.\nZarh hnih khat liam thotho ah US ih ka rualpa David Nun Tho thawn phone in reipi kan biakaw. Thil tampi kan relmi lakah, tuini tiang ka thinlung ah hma vek in a caam mi thu a um. “Ukte, US ah Lai mino Pathian zum nawn lo tu an tampi so khaw” I timi ka lung sungah a dam thei nawn ding ka zumlo. I sim lai ahcun mangbang le thin buai vekin ka awkam ka tuah lo nan, ka thinlungah nat pakhat tuar vekin a caam.\nZiangruangah manhlap tukin Lai mino lam kan pial tum, ziangruangah cutluk zamrang in riahsiatnak kan tong cih tiah ka lungsia zet. Same sex marriage a laar ciamco lai ahkhan mino pakhat hnih hnen ah an ruah daan ka rak suthliah tikah an lungkimpi ve thu ka rak thei dah zo. Mino tampi Pathian lam ah kan pekawk rualrual in mino siarcawklo in kan Pathian biakmi ziangvek a si timi ngaingai kan thei lo lawlaw a si. Pathian thawn biakawknak ngaingai khal kan nei lo timi hmuh a theih sinsin. Pathian duhdawtnak le a thatnak theifianglo tu cun a parah ruahsannak a nei thei lo hrimhrim ding ti cu kan fiang theh ko.\nMinung in kan theihfiang lo mi cu kan rinsan ngam ngaingai dah lo, kan mi rinsan mi velceng cu rinsan ve tak cu kan si. Pathian a thei ngaingai lo tu pawl in Pathian an rinsannak ding sullam pakhat khal a um lo. Curuangah Pathian kan ringhlel asi ahcun Pathian thawn kan pehzomawknak a cat ti tlukin a sia zo tinak a si. Kan nulepa ih zumnak le sakhuanak pompi cih mino kan tam. Zumnak cu bulpak te ih tuah dingmi a si. Kan Pathian biak mi hi, thlacamnak in a aw kan thei maw, bualpak in Pathian kan thei fel ngaingai maw, kan theih fel lo ahcun hma khat te ah kan riahsia in, ka tlusia ringring ding. Pathian thangsiattu hman ah kan cang sawn thei riangri a si.\nCuruangah Laimi no na zumnak lam pial hrim hlah. Na thinlung thlacamnak thawn Bawipa biak aw. Bulpak in ka lo thei duh, na duhdawtnak le I umpinak a thar in theih ka duh ti’n ko sal aw. Thinlung takih Pathian bomnak a diltu an hlawhsam dahlo.


Ek A Thawh Laiah Nau A Hring – Meifar\nApril 9, 2022 admin Leitlun 0\nUS, Louisiana khawpi ih um Victoya cu naupai lai a si ih a naupai cu zarh 37 a kim zo. A nau neih ding caan a kim hrih lo ruangah hnaṭuannak ah a feh ṭheu, hnaṭuannak thuhla ruangah khual a tlawng ih a thlennak hotel ekinn sungah nau a hring.\nApril 1 zan ah a dailen cu rinlopin naute a hringsuak thutthi, a nu a phone hngal ih 911 an ko. Siizung ah an phur ih an nufa in an damcak zet. Victoya hi a pasal thawn an ṭhenaw zo, fanu kum 4 mi a nei. Tuih a naupai mi cu midang hnenah a pe tum ih ziangkim an tawlrel thluh zo.\nAsinan, hitin danglam zet ih nau a neih ruangah a fapa cu midang hnenah a pe tumsal lo, a hmin khal a pu hmin Rocky tin a phuah. Victoya in, “Ka thlennak hotel ekinn sungah keimahten nau ka hringsuak, ek ka thawh tum ih naute ara suak.\nMidang pek ka tum nan ka fapa in thazang tam zet in pe, mahten cangvai thei dingin huaisennak in pe. Keimahten ka hringsuak thei a si ahcun keimahten a nun khal ka kilkhawi thei ding ti ka thei, curuangah ka fapa cu keimah in ka cawm ding” a ti.\nKalaymyo Khuasung Ah An Kapaw Nasa


Super Computer Ih Zummi Champions League Ih Champion Ding Team – Times Of Chinland\nSuper Computer Ih Zummi Champions League Ih Champion Ding Team\nApril 6, 2019 Times Of Chinland Sport 0\nTui season champions league ih feh vivo dan ding cu Talksport hmunpi ah Super Computer in a ruatfel depdep ih quarter final ihsin champion ding dinhmun tiang cu hitin a tarlang.\nTui season champions league quarter final ih do aw ding pawl cu Ajax vs Juventus,Tottenham vs Man City ,Man United vs Barcelona le Liverpool vs Porto pawl an si.Super computer ih ruatfel cia mi cu pawl cu a hnuailam bangtuk a si.\nAjax le Juventus puai hrang – Puai hmaisa sawn ah Ajax 1-1 Juventus ti a si dingih puai neta sawn ah Juventus 2-0 Ajax ti a si ding.Cutin, komkhawm ah Juventus 3-1 Ajax tiin Juventus in semi final an lut ding a ti.\nTottenham le Man City puai hrang -Puai hmaisa sawn ah Tottenham 1-1 Man City ti a si dingih puai neta sawn ah Man City 3-1 ti a si ding.Cutin, komkhawm ah Man City 4-2 Tottenham thawn Man City in Semi final an lut ding a ti.\nLiverpool le Porto puai hrang – Puai hmaisa sawn ah Liverpool 3-0 Porto ti a si dingih puai neta sawn ah Porto 1-2 Liverpool ti a si ding. Cutin,Komkhawm ah Porto 1-5 Liverprool thawn Liverpool in semi final an lut ding a ti.\nMan United le Barcelona puai hrang – Puai hmaisa sawn ah Man United 1-2 Barcelona ti a si dingih puai neta sawn ah Barcelona 2-1 Man United ti a si ding.Cutin ,Komkhawm ah Barcelona 4-2 Man United thawn Barcelona in semi final an lut ding a ti.\nSemi final dinhmun ih result umdan ding cu hitin a ruatfel cia.\nMan City le Juventus puai hrang – Puai hmaisa sawn ah Man City 1-1 Juventus ti a si dingih puai neta sawnah Juventus 2-1 Man City ti a si ding.Cutin,komkhawm ah Juventus 3-2 Man City thawn Juventus in final an lut ding a ti.\nBarcelona le Liverpool puai hrang – Puai hmaisa sawnah Barcelona 2-1 Liverpool ti a si dingih puai neta sawnah Liverpool 2-2 Barcelona tia si ding.Cutin,Komkhawm ah Liverpool 3-4 Barcelona thawn Barcelona in final an lut ding a ti.\nFinal ah Juventus le Barcelona an do aw dingih Juventus 2-1 Barcelona tiin tui season champions league zuamawknak ah Juvnetus an champion ding a si, a ti.\nLeo Messi Kan Tih Lo – Simeone\nMessi & Suarez Sit Goal Mi Thawn Barcelona In Atletico An Neh


US President Brac Obama Ih Thusim Iran Cozah In Zoh Fiang Tum - Chinland Today Media\nMarch 21, 2009 8:23 pm·0 comments\nMizan sunah US President Brack Obama cun Nuclear ralthuam tuahtum rero ruangih America Cozah thawi kum ziangmawzat rakrem aw dahlo Iran ram mipi leh Cozah thunei tupawlcu hmaitawnih rualrem nakthu reltlang dingih tawnawk a duhthu a sim. Obama cun President thar asi vekin leitlun ramtinkim rualremzet tei um theinak lamzin thar a hawltum thukhal asimbetih Obama ih thusim mihi White House Website ihsin kuatsuak a si ih Iran mipi in an thei fiangthei nakdingah Farsi ttongih leh mi asi. President Obama cun Iran leh US ram rualpi that awknak dingthu reltlang dingin US cun a thinlung sangka a awng ringring asi ati.\nHimi laiah Iran ram hotu bik Supreme Leader an timi Ayatollah Ali Khamenei, cun America in Iran hnenih a thinlung putmi ah hmelthar hmuhding a um cuanglo ih President Obama in US Cozah thinlungput a ti danglam asi ah cun Iran cun a thinlung put thlengdanglam a hrehlo asi ati. Ayatollah Ali Khamenai cun an ram TV ih thu a simnakah Iran ramcun America Cozah leh President thar hnenihsin hmelthar danglam hmulo hmansehla Iran ramcun thil umdan fiangzetin a thlir ringring ih cumi vekin lamzin a zawh vivo ding asi ati.\nAyatollah Ali khamenei, cun a simbet nakah America cun a thil timi a thlengdanglamding asi ah cun tongkam lawngmen silo in a tuahmi ah ati langdingih Israel a ttan nakleh Iran a hremnak cu a bansan veve ding asi ati.\nIran President Mahmoud Ahmadinejad, khalin America cun thiltha leh rualrem nak tuah a duh taktak asi ah cun tongkam lawngin Change Change tilo in an tuahmi parah thiltha an duhnak an langter a ttulih Israel an ttan ringring nakleh Iran a hremnak cu an bansan veve a tul ding a ti.\nIran Energy Minister Parviz Fattah khalin President Obama in Iran mipi ngaithlak nuamzet thu a simmen ruangah, an tuahnak ih danglam nak hmelthar hmuhding a um cuanglo ah cun, Iran cun Nuclear Programme cu danglam zawngin a hercuanglo ding a ti. Minister Parviza Fattah cun Turkey ih Istanbul a tlawn nakah hithu hi simin, Busher ih Nuclear Plant\ncu tuikum ihsin hmanthawk asi dingih hi Nuclear Palant hi US leh European pawlin Nuclear ralthuam tuahnak ding vekin rel khal haisehla, Mipi hmanding Power tuahsuak nakding lawngih hmanding mi asi ati. President Obama ih thusim mihi thil thatzet vek cu banghman sehla Iran Cozah cun a duhmi sawncu thurel men lawng silo in a taktak ih a thiltuahmi langter hi asi ati.\nMadagascar ram Politics Din Hmun\nMadagascar ram President Marc Ravalomanana cu ralkap cah nak hmangih hlawnthlak asi hnuah, Opposition Party hruaitu Andry Rajoeline kum 34 micu President ah retcih asiih, Hipa hin kum hnih sung President a tuanding thu leh an ram danpi tuahtthat asi ding thukhal a puangcih ih, an ram hrilawk nakdingcu an ramdan pi an tuah thluhhnu ah asi ding a ti.\nHimi laiah Africa Union cun Madagascar ram Cozah tharcu Africa Union Member ihsin an hlawnthla ih, Africa Union hnuaiih Peace and Security Council cun Madagascar ram Cozah thar thuhla hi nazi 2 sung an relkhawm hnuah an Member ihsin hlawnthlak asi tiah an Chairman Burkina Faso Ambassdor, Bruno Nangama Zidouemba cun a puangsuak. Madagascar ram Cozah tharcu ralkap cahnak hmangih dinmi asi ih Africa Union dan ding lai kalh asi ruangah an pawmlo thukhal a simbet.\nMadagascar ram Cozah tharcu European Union ramleh US Cozah khalin an sawisel zetih Democracy kalh asi an ti, US cun himi ruangah Madagascar ram mipi harsa pawl a bawmnak khal a titawp sal thluh.\nIndia In US Cozah Thu Rawnmi Pawm TumLo\nNDTV in a simnakah US in India Cozah cu Pakistan ramri tluanih a ralkap tamzet a ret mipawl cu hnukkir saldingin Foreign Secretary Shiv Shanker Menon hnenah an ngen nakthu an sim tiah an tarlang. US cun India in Pakistan ramri tluanih a ralkap pawl a retmi a hnuhkir salhnu lawngah Pakistan thawi rualrem nak hawlih an biakawk theiding a zumthu a sim.\nUS Cozah thurawn pekmi ruangah India Cozah cu a lung a awilo zetih, India Cozah cun US thurawn pekmi cu a tuahlo dingthu a simfiangzo. US in India ralkap pawl Pakistan ramri ihsin hnukkir saldingih a duhnak san cu Pakistan ralkap pawlhi Afghanistan ramih Taleban pawl dopi tudingah duh hmansehla Pakistan in India ramri ihsi a ralkap a hmuhkir hmaisak hlanlo cu India cun zovekih thurawnpek mihman a pawmlo ding thu a sim..\nExternal Affairs Minister Pranab Mukherjee cun nikum Nov, 26 ih Mumbai khawpi siimtu misual pawlcu Pakistan ram leilung ihsi ttanhmun khuar an si ti India cozah cun a pawmhngetih President Bush ih hunlai vekin India leh US rualpi tthat awknak leh laicin awknak ttha kha President thar Obama in a tuah tengteng ding timi theifiangnak a umhlan sungah cun India Cozah cun US thurawn pekmi a zate in ziangti lamhman in a pawm theilo ding ati.


Ralkap In Mandalay PDF 23 Cu An Ralthuam Pawl Thawn Kan Kai An Ti – Meifar\nThuneihnak latu ralkap in August 21 ah Mandalay PDF 23 cu an meithal, ralthuam pawl thawn kan kai tin thu an phuang. July thla cem zik zawngah Mandalay, Pyin Oo Lwin ramsung ah PDF 2 an rak kai.\nAn kaihmi 2 in PDF mino pawl cu tlangpar hriamkai pawl hnenah training kai dingin an kuatsuak ṭheu. An kaihmi 2 cu thu an sut vivo ih an zingzoi hnuah midang 23 khal an kai tin ralkap in thu an phuang.\nAn kaihmi pakhat in Kachin ralkap KIA ramsung ah mino pawl training kai dingin a kuatsuak ṭheu an ti. An kaihmi ṭhenkhat cu Patheingyi ramsung ih palik 2 kahnak ah an telve, cun lamzin ih bomb kamtu khal an si an ti.\nAn kaihmi pakhat Zaw Noe cu KIA pawlin cozah innpi le mipi tamnak hmun ah bomb puah dingin an fial tin ralkap pawlin thu an suah. Asinan, KIA lamin zianghman thu an suah hrih lo, ralkap pawl ih an thuphuang cu zohman in an zum lo.\nCun, an kaihmi meithal zuk an tarlang ih meithal pakhat lawng an tar, cukhal cu ralkap pawl ih meithal ti a theihtheih, Online mipi pawlin an zum lo tuk ih minung 23 in meithal pakhat hi an hmantawm aw rero ding maw si tin capohnak ah an rak hmansak.


Ram Sung Technological University Tlawngkai Caan Thleng! - Chinland Today Media\nMay 19, 2010 6:33 pm·0 comments\nRam sung a sat tuk ruangah division (3) ih Technological University tlawngkai caan cu tthawn ding ah “Science le technological department” pawlin tui hla thok ahkhan an fial. Ahleice ih a satnak hmun Mandalay, Sagaing le Magway Division Technological University pawlcu khua a daih lai hlanlo zinglam lawng ih kai ding ah an fial bet.\nDivision pa (7) lakih pakhat TU cun hi thuthan a dawng ve lo ruangah an tlawngkai caan an thawn tum lo tiah an sim. An sim vivonak ahcun a hlan ih an caan hmandaan zinglam 8- 11 AM -12-4PM si nawnlo ding in zinglam 8:11Am tiang lawng kai dingah thu an suah.\nHi tlawngkai caan an tthawnmi hi thlun tengteng ding tiih thusuahmi asilo ih mah le tlawng ih remtinak ih thleng dingah tuahmi a si ti’n Mandalay ih saya pakhat in a sim. Tlawngtapawlcun a hlum tuk an tuarlo ih an cazirmi khal an thiamlo phah theh tiah an sim bet.\nKalaymyo ih a kum hnihnak kaitu fala pakhat ih sim daan vek a sile, kan khaan ah mi (60) kan um ih AC um lo in Fun pakhat lawng kan hmang ih cazir a theih lo tiah a sim. Mandalay Division ah Mandalay, Kyautse, Myitthila a um ih Sagaing Dvision ah Monya, Kaleymyo a um ih, Magway Diviion ah Magway leh Pakhoko Technological tlawng ti in pa 7 a um, Magway TU cu tlawng kai caan an thawn ve lo, tlawngtapawl in an duh lo ti a si.\nKawlram ih TU tlawng hi 1998 ah din thawk a si ih a tu ah TU tlawng 20 lenglo a um tlang. Irrawady, Sagaing, Mandalay, Magway, Tanintayi, Pago, Yangon Division pawl ah leh, Kayah, Mon, Kachin, Shian, leh Rakhaing State pawk ah a um. Tui tla sung ah Magway, Mandalay leh Sagaing Division ah Weather Temperature 42-46 DC tluk sang a si.


Mike Tyson boxing a thong saal ding, Roy Jones Jr thawn an sualaw ding - Falam Online Media\nJuly 24, 2020 July 24, 2020 admin\t0 Comments Boxing, Mike Tyson\nBoxing legend Mike Tyson (kum 54) cun boxing khawvel ihsin a cawl hnu kum 15 rei hnu ah ring sungah a lut tum saal thu le a ra lai dingmi September 12 ah Roy Jones Jr. thawn an sualaw ding thu a phuang.\nAsinan, boxing thong pangai vek si lo in exhibition match a si ding ih September 12, California, Carson, Dignity Health Sports Park ah an sualaw ding.\nMike Tyson le Roy Jones Jr\nHeavyweight World Champion rak si dahtu Mike Tyson cu a vang lai ah “the baddest man on the planet” tiih rak kawh mi a siih mi cak, boxing thong thiamzet a si. Professional boxer dinhmun in boxing a thong hmaisabik kum 1 sung ah 15-0 record a nei hngalh ih a voi 15 ten knockout hlir in a neh.\nViirvat ṭha le a mithong hmual a na tuk ruangah “Iron Mike” tikhalin an ko ih kum 20 le thla 4 a si ah heavyweight champion taikhap ngah in leitlun heavyweight champion nauhakbik sinak record khal a ngah.\n2005 kum, Kevin McBride thawn an sualaw ih a caklo ṭum in boxing khawvel in a cawl ih, a record cu 50-6 a si. Voi 50 nehnak record a nei mi ah voi 44 cu knockout hlir in a neh.\nMay thla hrawng ah traning a nei lai video tawi te, online ah a thlah ih cuih ṭum ihsin boxing khawvel ah a lut tumsaal ti`n thuthang a leng lawk. Cuih ṭum ihsin MMA khawvel titii nak ah a thuhla an rel thok ih, tu ah boxing khawvel ah a lutsaal ding thu a phung cu, a ni kim ding mipi in an hngak hlap zet.\nAtu, Iron Mike ih sual dingmi Roy Jones Jr (kum 51) khal mi cak zet a si ih divsion 4 rori ih World Champion rak si dahtu a si. A record cu 66-9 a siih, 2018 kum, Scott Sigmon thawn an sualaw ih nehnak a co ṭum in boxing khawvel ihsin cawh lak ve zotu a si.\nExhibition Match/Fight cu ziang a si?\nNapin khawng awlo dingin le knockout ko thong awlo dingin pangai boxing thongnak kutbun hnak ih tummi kutbun an hmang ih a nem mi lukhuh khal an hmang.\nA tlangpin, non-profit a si ṭheu ih sualawnak ih an ngah mi paisa cu mi harsa bawm nak ah an hmang ṭheu. Pulic entertainment hrang khal ah an thongaw ṭheu ih an neh/cak lo khal le professional boxing record ah an khum tel lo.\n← Mipi hiip nak dingah Facebook Account Thar ka tuah ding – Aung San Suu Kyi\nA Bawr ah Hmaikhuh bun in Oxford Ziinpi ah a vak →\nYouTuber Jake Paul in Conor McGregor a Ngair\nDustin Poirier in Conor McGregor a Knockout (Technical)\nPoland racing Sport fan pawl ih Idea cu …..


Democracy 1 | VCTH\nHome » Cahram » Theihkauhnak » Democracy 1\nBy vcth on January 22, 2014.\n1. Democracy ih sullam\nDemocracy ih sullam cu, “dêmos,” (Mipi) leh “krátos” (Thuneihnak) timi Greek ṭongfang ihsin ra mi (dêmokratia) “Mipi uknak” ti can asi. Mipi uknak ahcun mipi kut sungah thuneihnak hmuahmuah a um ih, cozah, ralkap leh dantuahtu pawl parah mipi in thu a nei tinak asi.\nDemocracy ukawkdan cu direct leh indirect democracy tiah ṭhen a theih ih pakhat leh pakhat danglamnak tete an nei ih hlei ah, a hmangtu ram leh mipi ih zir in hmandan a danglamnak tete a um vivo.\nDemocracy timi cu ukawkdan phunkhat, thuneihnak cu mipi kut ah um in senpi ṭuanvo pawl khawtlangah rualrante’n hmantlangnak khi asi. Mipi duhnak vekin senpi palai (Representative) hril asiih, cuih palai pawl hnen ah thuneihnak pek an si. Democracy ahcun zalen leh felfai zetin mipi hrang ah palai (MP) hrilawknak khal neih asi.\nDemocracy cu milai zalennak kilhimtu, asilole, milai zalennak hrang ih dinmi ukawknak daan ti khalin a kawh theih.\nHih uknak sungah cun bulbak leh mimal pianpi canpual (rights) komkhawm mi mitamsawn duhnak thlunding timi thuhram tlun ah hngat aw in mitam sawn duhnak vekin a thlun ih, mimal canpual khal humhim thotho in a um.\nDemocracy ukawknak pawl cun mai duhnak vek ih kai hruaitu kumpi (acozah) lakin siseh, mai thuthaw mai voih thaw tiih mipi par ih thuneihnak ziang siar lo ih hmang ṭheutu khawbawi pawl lak in mipi a humhim ih, cu bak ah uktu pawl cu a ukmi mipi tlunah a tithei patawp in bawm ding in a forhfial.\nDemocracy ahcun zalen zetin mai duhmi sakhua biaknak neih a theih, zalen zet in mipi hmai ah mai duhmi leh duhnak sim leh phuan theih bak ah “milai hmuahhmuah bangran te’n sersiam kan si” timi thutlangpi hmang in ukawknak tuah asi.\nAcozah cu dan in a uk, asilo le, mipi in rualrante’n humhimnak an ngah theinak dingah dan ih uknak hnuai ah a um, asilo le acozah cun dan pahbal in a ukmi mipi tlunah a thuthu in leh a duhduh in thuthluknak a tuahsak theilo. Curuangah, democracy ahcun milai pianpi canpual cu dan in a humhim ti ih kan sim theinak asi.\nDemocracies pawl cun a bang aw lo mi miphun kip ih nuntu khawsak daan, ramukawk daan leh cin le daan an neih mi ih danglamnak tete pawl tiang in khaisang ding tha a pek.\nSeenpi pawl cu milai pianpi canpual (Rights) leh zalennak an neih lawng siloin, an pianpi canpual leh zalennak humhimtu ukawknak dan leh dun tuahnak khal ah tel ve ding ṭuanvo tumpi an nei.\nCuih Mipi uknak (Democracy) a hmang tu pawl cu, pakhat leh pakhat zawi-awiawknak, ṭuantlangnak leh khat le khat rualremtei’ thurel tlangnak pawl an nei thei asi. Seenpi vantlang lungkim tlangnak kan ngah theinak dingah khatlam leh khatlam rem-awk a ṭul ih hlei ah a ringring cun remawknak ngah theih asilo ti khal theih fel hmaisa a ṭul. Mahatma Gandhi cun; “Intolerance itself is a form of violence and an obstacle to the growth of a true democratic spirit.” tiin a ti. Zawiawi awk thei lonak cu mi siatsuat ter theitu hriamnam phunkhat asiih democracy dan in zalen zetih ukawk duhnak thinlung dawnkham tu asi fawn, cu ruang ah, thil um dan zoh thiam ih khat lam leh khat lam a ṭul dan vek ih um thiam a ṭul.\n2. Mipi leh ralkap karlak pehtlaihawkdan\nRaldo awk (War) leh daihnak (Peace) cu ram tinkim hrangah thupi bik an ton ṭheu mi asiih, thungai thlak buainak a suah tikah ram tampi cu ralkap hruainak hnuai ah an luanglut ṭheu. Sikhal sehla, cumi lak ah democracy uknak pawl an tel ve lo.\nDemocracy khal ah daihnak leh raldonak cu thil thupi bik si ve hman sehla ralkap leh uktu pawl in thunei sawn loin, mipi sawn in cuih buainak parah an hrilmi aiawhtu pala (Representatives) pawl hnen ihsin thuneihnak an nei sawn.\nDemocracy uknak sungih ralkap pawl timi cun ram hruaitu si sawn loin ram hrangah an pumpek awknak sawn khi a sim asi. Cuih ralkap pawl cun hrilmi mipi aiawh hruaitu pawl hnenah raldonak lam thu thawn pehparmi ruahnak an pek ih cuih pawl ih thuthluknak an tuah vekin ralkap in an ṭuan. Hrilmi (Cozah ding lai) siarlo ralkap siseh, ram mipi siseh, zo hman in rampi hmailam hrangah thuneihnak an nei thei lo. Ziang ah ti le, mipi in ralkap tlunah (hrilmi aiawhtu pawl hnen ihsin) thuneihnak a nei ih mipi duhdan in ralkap in hna a ṭuan ding timi ruahnak cu democracy ih thuhrampi asi sawn ruangah asi.\nMipi in, palai pawl hmangin, an ralkap pawl hmalak dan ding lamzin a khihhmuh ding ih ralkap cun ram kilven awknak ah thu an nei ding. Mipi cu ralkap pawl hnak in an fim-sawn ruang leh an thiam sawn ruang ah siloin hih ṭuanvo cu mipi ta liolio asi bakah Palai pawl ih hna hrimhrim asi sawn ruangah asi.\nZiangruangah ti cun, ralkap cu ram leh mipi humhual tu ding ih dinmi humhimtu an si ruangah asi. Ralkap cu mipi aiawh asilo ih ziangvek political (Viewpoint) hmuhnak, khawtlang pawlkom, biaknak leh hnam pakhatkhat ih duhnak khal a kenkawh lo. Mipi tamsawn hrang ih ṭhatnak, dan ih uknak leh democracy dan pawl vek ih tuah hi ralkap cun an thlun ringring ding mi asi.\nRampi tlun ih mipi thuneihnak ruangah, rampi ih neihmi tlawng, Bank (Sum-inn), leh pawlkom tum pipi pawl leh an policies pawl cu ralkap duhdan si loin mipi duhdan sawn in a feh sawn ṭheu. Ralkap cu mipi humhimtu asi ih mipi ziangtin an um ding tiih thunei tu an silo.\nCun, rampi humhimnak leh ram mipi ralvennak pawl hrangah cun raldo thiam (Ralkap) pawl ih ruahnak pek mi cu kumpi acozah khal in ṭhahnem ngai zet in a hman sak. Mipi aiawh tu pawl cu ral lam a thiammi pawlih ruahnak pekmi vekin ram mipi ralvennak leh humhimnak ah thu bawtṭhetnak an tuah. Ziangtin ram mipi kilvel leh humhim asi ding timi cu mipi hrilmi aiawhtu pawl lawnglawng in an tuah ding. Cu tin, thuthluknak an tuahmi thlun in ralkap pawl khalin an hnaṭuannak lam ah an feh ding.\nRalkap cu ramsung mipi vek thotho in rualrante’n zoh khen an siih an duhmi politic ah an tel thei, sinan, ralkap thuneitu vek siloin senpi vangtlang pakhat dinhmun in an tel ding asi. Ralkap cun politic ih a tel duh cun, a ralkap sinak ihsin a cawlh a ṭul ih meithal kai phah in politics thawn hnamhnoih aw ter a theih lo. Ralkap cu mipi leh ram hrangih riantu asiih vengsung kilhimtu khal an si.\nNetabikah, mipi thuneihnak hnuai ih a um mi ralkap pawl cun ram pi hrang ralvennak leh mipi humhimnak leh thilṭha dang an tuah mi pawl cu thu sirhsan ah hmang tahrat in, mipi duhnak, mimalsawn canpual, leh mai duhmi duhdan vekih sim theinak, zalen zetih mai duhmi sakhua biak theinak pawl cu an mai thuthu in an kham/lak sak thei lo. Cu ti asi theinak dingah, rampi hruaitu pawl in ralkap pawl cu mipi uknak hnuai ih um ter dingah an zuam dingih, cu bakah ralkap cu mipi thuneihnak hnuai ah dan vekin um dingin an forhfial fawn ding asi.